Gbɔgbɔ La Ƒe Kutsetse—Dɔmenyonyo\nGBE BUBU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nALEKE gbegbee dɔmenyonuwɔna tea ŋu nana ame ƒe dzi dzea eme hefaa akɔ na ame ye nye esi! Ne míede dzesii be ame aɖe tsɔ ɖe le eme na mí la, dzi dzɔa mí. Esi wònye be mía dometɔ ɖe sia ɖe dina be woawɔ nu ɖe ye ŋu dɔmenyotɔe ta la, aleke míawɔ be míasrɔ̃ nɔnɔme nyui sia?\nDɔmenyonyo bia be míatsɔ ɖe le amewo ƒe nyonyo me tso dzi me—míate ŋu awɔ esia to nya tuameɖowo gbɔgblɔ kple kpekpeɖeŋunana wo me. Esi wònye be nuwɔna koŋ mee nɔnɔme nyui sia dzena le ta la, nuwɔwɔ amebubutɔe kple nu dzeame wɔwɔ ɖeɖe mesu o. Lɔlɔ̃ vavã kple veveseɖeamenu ye ʋãa ame wòɖea dɔmenyonyo vavãtɔ fiana. Gawu la, dɔmenyonyo vavãtɔ nye Mawu ƒe gbɔgbɔ kɔkɔe la ƒe kutsetse, si wòdi be Kristotɔwo katã nasrɔ̃, la ƒe akpa aɖe. (Gal. 5:22, 23) Ele be míasrɔ̃ dɔmenyonyo, eya ta, na míadzro ale si Yehowa kple Via ɖe nɔnɔme sia fia kpakple ale si míate ŋu asrɔ̃ woƒe kpɔɖeŋu la me.\nYEHOWA NYOA DƆME NA AMEWO KATÃ\nYehowa nyoa dɔme na “ame madakpewo kple ame vɔ̃ɖiwo,” eye wòwɔa nu ɖe wo ŋu ameŋububutɔe. (Luka 6:35) Le kpɔɖeŋu me, Yehowa nana “eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo siaa.” (Mat. 5:45) Le esia ta la, nu nyui siwo Yehowa na mí le agbe me la ɖea vi na ame siwo melɔ̃na ɖe edzi be Eyae nye yewo Wɔla o la gɔ̃ hã, eye woawo hã wotea ŋu kpɔa dzidzɔ aɖe sinu.\nDɔmenyonyo ƒe kpɔɖeŋu ɖedzesi aɖe dze le nu si Yehowa wɔ na Adam kple Xawa la me. Esi Adam kple Xawa wɔ nu vɔ̃ megbe kpuie la, ‘wotɔ gboti ƒe aŋgbawo hesa ɖe ali.’ Ke hã, Yehowa nyae be woahiã na awu si asɔ ɖe nɔnɔmeawo nu le Eden-bɔa godo, le anyigba si Mawu ƒo fi de be “amie ŋù kple aŋɔka,” la dzi. Eya ta, Yehowa ƒe dɔme trɔ ɖe wo ŋu eye wòtɔ “lãgbalẽwu legbe” na wo tsɔ kpɔ woƒe nuhiahiã ma gbɔ na wo.—1 Mose 3:7, 17, 18, 21.\nTogbɔ be Yehowa nyoa dɔme na “ame vɔ̃ɖiwo kple ame nyuiwo” hã la, eƒe didi vevie ye nye be yeanyo dɔme na ye subɔla wɔnuteƒewo. Le kpɔɖeŋu me, le nyagblɔɖila Zakariya ƒe ŋkekeawo me la, ete ɖe mawudɔla aɖe dzi vevie be Yerusalem gbedoxɔa ƒe gbugbɔgatudɔa tsi akpo dzi. Yehowa ɖo to se mawudɔlaa ƒe nyawo eye wòtsɔ “nya nyuiwo kple akɔfanyawo ɖo eŋu” na mawudɔlaa. (Zak. 1:12, 13) Yehowa wɔ nu ɖe nyagblɔɖila Eliya hã ŋu nenema ke. Ɣeaɖeɣi la, nu te ɖe nyagblɔɖilaa dzi ale gbegbe be egblɔ na Yehowa be wòaɖe yeƒe agbe ɖa. Yehowa meŋe aɖaba ƒu Eliya ƒe seselelãmewo dzi o, ke boŋ edɔ mawudɔla aɖe ɖa be wòaɖado ŋusẽe. Azɔ hã, Mawu ka ɖe edzi na nyagblɔɖilaa be menye eya ɖeka koe kpɔtɔ o. Esi Eliya se nya fadziname siawo hexɔ kpekpeɖeŋu si wòhiã megbe la, ete ŋu wɔ dɔ si Mawu de esi la. (1 Fia. 19:1-18) Le Yehowa Mawu subɔlawo katã dome la, ame kae ɖe eƒe nɔnɔme ɖedzesi si nye dɔmenyonyo la fia wu?\nYESU NYO DƆME NA AMEWO ETƆXƐE\nLe Yesu ƒe anyigbadzisubɔsubɔdɔa me la, amewo nyae be enyoa dɔme eye wòbua ame ŋu. Mewɔ ŋlɔmi le amewo ŋu alo zi eƒe didiwo ɖe amewo dzi gbeɖe o. Egblɔ na amewo veveseɖeamenutɔe be: “Miva gbɔnye, mi ame siwo katã le dagbadagbam, eye agba le mia wum la, eye nye la, mana gbɔdzɔe mi. . . . Elabena nye kɔkuti la tsɔtsɔ le bɔbɔe.” (Mat. 11:28-30) Esi Yesu wɔa nu ɖe amewo ŋu dɔmenyotɔe ta la, amewo dzea eyome yia afi sia afi si wòayi. Amewo ƒe “nu wɔ nublanui” na Yesu, eya ta efia nu wo, eda gbe le dɔnɔwo kple ame siwo tsi teƒe ɖeka le lãmesẽkuxiwo ta la ŋu, eye wòfia ‘nu geɖe’ wo tso Fofoa ŋu.—Marko 6:34; Mat. 14:14; 15:32-38.\nYesu ƒe dɔmenyonyo gã la dze ƒãa le ale si wòse nu gɔme na amewo hewɔ nu ɖe wo ŋu ameŋububutɔe la me. Le nyateƒe me la, exɔa ame siwo tsoa dzi blibo me dia eƒe kpekpeɖeŋu la “nyuie,” ne nu si wodi tso esi la made eya ŋutɔ dzi o gɔ̃ hã. (Luka 9:10, 11) Le kpɔɖeŋu me, esi nyɔnu aɖe si nɔ ʋusisidɔ lém, si wɔe be eŋu mekɔ o eye wònɔ vɔvɔ̃m la ka asi Yesu ƒe awudziwui ŋu kple susu be yeahaya la, Yesu meka mo nɛ o. (3 Mose 15:25-28) Yesu ƒe dɔme trɔ ɖe nyɔnu sia si kpe fu ƒe 12 la ŋu, eye wògblɔ nɛ be: “Vinyenyɔnu, wò xɔse na nèhaya. Heyi le ŋutifafa me, eye nàhaya tso wò dɔléle vɔ̃ɖi la si me.” (Marko 5:25-34) Dɔmenyonuwɔna nyui ka gbegbee nye esi!\nDƆMENYONYO BIA BE MÍAWƆ NYUI NA AMEWO\nLe kpɔɖeŋu siwo me míedzro va yi me la, míede dzesii be nuwɔna mee woɖea dɔmenyonyo vavãtɔ fiana le. Yesu wɔ kpɔɖeŋu aɖe ku ɖe Samariatɔ havilɔ̃la aɖe ŋu tsɔ ɖee fia be ehiã be míawɔ nu ŋutɔŋutɔwo atsɔ aɖe dɔmenyonyo afia. Togbɔ be Samariatɔwo kple Yudatɔwo menyina o hã la, ame si adzodalawo da adzoe heƒo wòku afã kple afã eye wogblẽe ɖi dzo la ƒe nu wɔ nublanui na Samariatɔ si ŋu Yesu ƒo nu tsoe le eƒe kpɔɖeŋua me. Dɔmenyonyo ʋã Samariatɔ la wòɖe afɔ. Ebla ŋutsua ƒe abiwo nɛ eye wòkɔe yi amedzrodzeƒe aɖe. Eyome Samariatɔ la xe fe na amedzrodzeƒea dzi kpɔla be wòalé be na ŋutsu si dze afɔku la, eye wògblɔ be yeaxe nu sia nu si wòagagblẽ ɖe ŋutsua ŋu la ŋuti fe nɛ.—Luka 10:29-37.\nTogbɔ be nuwɔna mee míeɖea dɔmenyonyo fiana le zi geɖe hã la, míate ŋu aɖee afia to nya tuameɖowo kple nya siwo dea dzi ƒo na ame hã gbɔgblɔ me. Eya ta, togbɔ be “nuxaxa le dzi me ɖe wòtea ame ƒe dzi ɖe anyi,” abe ale si Biblia gblɔe ene hã la, egagblɔ kpee be “nya nyui nana dzi kpɔa dzidzɔ.” (Lod. 12:25) Ne míaƒe dɔme trɔna ɖe amewo ŋu eye míedina be míawɔ nyui na amewo la, esia aʋã mí be míagblɔ nya siwo ade dzi ƒo na wo, eye esia wɔwɔ akpe ɖe wo ŋu be woakpɔ dzidzɔ. * Nya siwo míagblɔ na wo dɔmenyotɔe la aɖee afia be míetsɔ ɖe le eme na wo. Esia ana dzi naɖo wo ƒo eye wòanɔ bɔbɔe na wo be woado dzi le nɔnɔme sesẽ siwo me tom wole la me.—Lod. 16:24.\nALE SI MÍAWƆ BE MÍANYE DƆMENYOLAWO\nEsi wònye be Mawu wɔ amegbetɔwo “ɖe eƒe nɔnɔme nu” ta la, anya wɔ na mí katã be míasrɔ̃ dɔmenyonyo. (1 Mose 1:27) Le kpɔɖeŋu me, le Sidon dugã la me la, Yulio, si nye Roma asrafomegã si nɔ Paulo ŋu dzɔm la, ‘nyo dɔme na Paulo ŋutɔ, eye wòɖe mɔ nɛ be wòayi exɔlɔ̃awo gbɔ ne woakpɔ eƒe nuhiahiãwo gbɔ nɛ.’ (Dɔw. 27:3) Le ɣeyiɣi aɖe megbe la, Maltatɔwo “nyo dɔme” na Paulo kple ame bubu siwo ƒe tɔdziʋu gbã ɣeyiɣi kpui aɖe koe nye ema la “eteƒe mekɔ o.” Ƒukpoa dzi nɔlawo do dzo na wo be woaƒu gɔ̃ hã. (Dɔw. 28:1, 2) Wodze na kafukafu le nu siwo wowɔ la ta, ke hã, dɔmenyonyo bia nu geɖe wu dɔmenyonu wɔwɔ ɣeaɖewoɣi ko.\nHafi míate ŋu adze Mawu ŋu bliboe la, ele be dɔmenyonyo nanye míaƒe amenyenye ƒe akpa aɖe eye wòanye nu si míewɔna ɖaa. Le esia ta la, Yehowa bia tso mía si be ‘míado’ dɔmenyonyo. (Kol. 3:12) Ke hã, menɔa bɔbɔe na mí ɣesiaɣi be míana mawumenɔnɔme nyui sia nanye míaƒe amenyenye ƒe akpa aɖe o. Nu ka tae? Nu si tae nye be ɣeaɖewoɣi la, míehena ɖe megbe le dɔmenyonyo na amewo gome le ŋukpe, kakaɖedzimanɔamesi, tsitretsiɖeŋu alo ɖokuitɔdidi ƒe nɔnɔme aɖewo siwo gakpɔtɔ le mía me la ta. Togbɔ be ele alea hã la, míate ŋu aɖu kplamatsɛdonu mawo dzi ne míeɖo ŋu ɖe gbɔgbɔ kɔkɔea ŋu eye míesrɔ̃ ale si Yehowa nyoa dɔmee.—1 Kor. 2:12.\nÐe míate ŋu ade dzesi go siwo me wòhiã le be míagawɔ geɖe wu le dɔmenyonyo gomea? Ele be míabia mía ɖokui be: ‘Ðe meɖoa to sea amewo ƒe dzimenyawo veveseɖeamenutɔea? Ðe menɔa ŋudzɔ ɖe nu si mate ŋu awɔ atsɔ akpe ɖe amewo ŋu la ŋua? Ɣekaɣie nye zi mamlɛtɔ si menyo dɔme na ame aɖe si menye nye ƒometɔ alo xɔlɔ̃ kplikplikpli o?’ Eyome míate ŋu aɖo taɖodzinuwo na mía ɖokuiwo, le kpɔɖeŋu me, míadze agbagba anya nu tso ame siwo dome míele la ŋu geɖe wu, vevietɔ Kristo hamea me tɔwo. To esia wɔwɔ me la, míava nya nɔnɔme siwo me tom wole kple woƒe nuhiahiãwo. Tsɔ kpe ɖe esia ŋu la, ele be míadze agbagba anyo dɔme na amewo le mɔ siwo míadi be amewo nanyo dɔme na mí le la nu. (Mat. 7:12) Mlɔeba, Yehowa akpe ɖe mía ŋu míanye dɔmenyolawo ne míebia eƒe kpekpeɖeŋu.—Luka 11:13.\nDƆMENYONYO WƆA DƆ ÐE AMEWO DZI\nEsi apostolo Paulo nɔ nu ƒom tso nu vovovo siwo de dzesi eyama be enye Mawu ƒe subɔla ŋu la, eyɔ “dɔmenyonyo” hã. (2 Kor. 6:3-6) Ðetsɔleme si Paulo ɖe fia amewo to eƒe dɔmenyonuwɔnawo kple nuƒoƒo dzi la wɔe be amewo tena ɖe eŋu. (Dɔw. 28:30, 31) Nenema kee míawo hã míate ŋu ato ale si míewɔa nu ɖe amewo ŋu dɔmenyotɔe dzi ana nyateƒea sɔsrɔ̃ nadzro amewo. Ne míewɔa nu ɖe amewo katã ŋu dɔmenyotɔe, ne wotsi tsitre ɖe mía ŋu gɔ̃ hã la, esia ate ŋu alé woƒe dziku nu eye wòana woakɔ dɔme ɖe mía ŋu. (Rom. 12:20) Eye ɖewohĩ le ɣeyiɣi aɖe megbe la, woava di be yewoase Biblia me gbedeasia.\nÐikeke mele eme o be le anyigba dzi Paradiso si gbɔna me la, dzidzɔ gãe wòanye na ame gbogbo siwo woafɔ ɖe tsitre la be woakpɔ dɔmenyonyo vavãtɔ teƒe, ɖewohĩ zi gbãtɔ le woƒe agbe me. Woakpɔ ŋudzedze ɖe dɔmenyonyo si teƒe woakpɔ la ŋu ale gbegbe be woawo hã woawɔ nu ɖe ame bubuwo ŋu dɔmenyotɔe. Ɣemaɣi la, ame ɖe sia ɖe si agbe be yemanyo dɔme na ame bubuwo o eye madi be yeakpe ɖe wo ŋu o la manɔ Paradiso la me tegbee o. Ke hã, ame siwo ŋu Yehowa akpɔ ŋudzedze ɖo la awɔ nu ɖe wo nɔewo ŋu le lɔlɔ̃ kple dɔmenyonyo me. (Ps. 37:9-11) Aleke gbegbe dedienɔnɔ kple ŋutifafa axɔ aƒe ɖe xexea mee nye esi! Gake hafi ɣemaɣi naɖo la, aleke dɔmenyonyo na amewo aɖe vi na mí fifia?\nALE SI DƆMENYONYO NA AMEWO ÐEA VII\nBiblia gblɔ be, “Ame si nyoa dɔme la le nyui wɔm na eya ŋutɔ ɖokui.” (Lod. 11:17) Ame si nyoa dɔme la ƒe nu dzɔa dzi na amewo, eye woawo hã wonyoa dɔme nɛ. Yesu gblɔ be: “Dzidzenu si mietsɔ le nu dzidzem na amewo la kee woatsɔ adzidzee na mi.” (Luka 6:38) Le esia ta, enɔa bɔbɔe be dɔmenyola nadze xɔlɔ̃ nyuiwo.\nApostolo Paulo de dzi ƒo na nɔvi siwo nɔ Efeso hamea me be ‘woanyo dɔme na wo nɔewo, woƒe dɔme natrɔ ɖe wo nɔewo ŋu vevie, eye woatsɔ anɔ wo nɔewo kem faa.’ (Ef. 4:32) Ne Kristo hamea me tɔwo katã sea veve ɖe wo nɔewo nu, wonyoa dɔme na wo nɔewo, eye wodina vevie be yewoakpe ɖe yewo nɔewo ŋu la, esia ɖea vi geɖe na hamea. Ewɔnɛ be womegblɔa nya tɔamewo na wo nɔewo o, eye womehea nya ɖe wo nɔewo ŋu alo gblɔa gbɔɖiamenyawo ɖe wo nɔewo ŋu o. Le esi woakaka ameŋugblẽnyawo ɖe wo nɔewo ŋu teƒe la, wodzea agbagba be yewoazã yewoƒe aɖe atsɔ atu ame bubuwo ɖo. (Lod. 12:18) Eye esia wɔnɛ be hamea lia ke nyuie eye nɔviawo subɔa Yehowa kple dzidzɔ.\nƐ̃, dɔmenyonyo nye nɔnɔme aɖe si míeɖena fiana to míaƒe nyawo kple nuwɔnawo me. Ne míenyoa dɔme na amewo la, míetoa esia dzi ɖenɛ fiana be míele mía Mawu lɔ̃ame Yehowa, si nyoa dɔme la srɔ̃m. (Ef. 5:1) Esia nana míaƒe hamewo lia ke nyuie eye wòhea amewo vaa subɔsubɔ vavãtɔ gbɔ. Neva eme be amewo nanya mí be míenye ame siwo nyoa dɔme!\n^ mm. 13 Míadzro nɔnɔme nyui si nye nyuiwɔwɔ me le nyati asieke siwo le vavam ɖe wo nɔewo yome, siwo dometɔ ɖe sia ɖe dzro Mawu ƒe gbɔgbɔa ƒe kutsetsea ƒe akpa aɖe me la me.


YESU ɖee fia kakaɖedzitɔe be ame siwo ku la agava nɔ agbe ake, eye wòna eƒe nusrɔ̃lawo nya be esia ava eme godoo. Egblɔ na wo be: “Le nuwo gbugbɔgawɔ me [la, míanyi] agbe mavɔ dome.” Esi Yesu gblɔ be “le nuwo gbugbɔgawɔ me” la, nu kae wòwɔnɛ?—Mateo 19:25-29.\nLe Biblia ŋlɔla Luka ƒe nuŋlɔɖi si ku ɖe nya ma ke ŋu ƒe nya nu la, Yesu gblɔ be yeƒe nusrɔ̃lawo akpɔ “agbe mavɔ le nuɖoanyi si gbɔna la me.” (Luka 18:28-30) Nu ka tae Biblia tsɔ “nuɖoanyi si gbɔna la” sɔ kple “nuwo gbugbɔgawɔ” ɖo?\nEdze ƒãa be esia nye gbetete ɖe edzi be Yehowa Mawu akpɔ egbɔ be tameɖoɖo si le ye si na ameƒomea tso gɔmedzedzea me be woase vivi le agbe tegbee nɔnɔ le paradiso me le anyigba dzi la ava eme. Woana amegbetɔwo nade blibo abe ale si Adam kple Eva nɔ do ŋgɔ na woƒe nu vɔ̃ wɔwɔ ene. Eya ta ‘le nuɖoanyi si gbɔna me’ la, ‘woagbugbɔ awɔ’ Paradiso la abe ale si wònɔ le Eden bɔa me ene.\nAle Si Woagbugbɔ Paradiso La Awɔ\nEsime Yesu nɔ anyigba dzi la, efia eyomedzelawo be woado gbe ɖa tso dɔwɔnu si dzi Mawu ato agbugbɔ ana dzɔdzɔenyenye naxɔ anyigba la katã dzi la ŋu. Yesu gblɔ be míado gbe ɖa be: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mateo 6:10) Mawu ɖo Via be wòanye Fiaɖuƒe sia, si dzi woato akpɔ egbɔ be tame si Mawu ɖo be anyigba la katã nazu Paradiso nava eme la, ƒe dziɖulae.\nBiblia gblɔ tso Ame si Mawu ɖo Dziɖulae ŋu be: “Wodzi vi na mí, eye wona ŋutsuvi mí, dziɖuɖu le abɔta nɛ, eye wotsɔ ŋkɔ nɛ be: . . . ŋutifafafia, ne eƒe dziɖuɖu nakeke ta, eye seƒeɖo manɔe na ŋutifafa le . . . eƒe fiaɖuƒe la me o.” (Yesaya 9:5, 6) Gake alekee “dziɖuɖu” sia akpɔ egbɔ be woawɔ Mawu ƒe lɔlɔ̃nu?\nBiblia ɖo eŋu be: “Le fia mawo ŋɔli la dziƒo ƒe Mawu la aɖo fiaɖuƒe aɖe [dziɖuɖu la] anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.”—Daniel 2:44.\nNa míade ŋugble tso ale si nuwo anɔ le anyigba dzi ne wogbugbɔ ɖo Paradisoa anyi, ɛ̃, “le nuwo gbugbɔgawɔ me,” esime Mawu ƒe Vi la anɔ eƒe ŋusẽa ŋu dɔ wɔm abe ‘Dziɖula’ ene le Fofoa ƒe Fiaɖuƒe la me ŋu kpɔ.\nNe paradisoa xɔ anyigbaa ƒe afi sia afi eye ame sia ame lɔ̃a Mawu heɖea lɔlɔ̃ fiaa ehavi amegbetɔwo la, aleke wòado dzidzɔ na amee nye esi! (Mateo 22:37-39) Àte ŋu aka ɖe edzi be ŋugbe siwo katã Mawu do la ava eme ɣemaɣi. Mawu gblɔ be: “Megblɔ nya, eye mana wòava eme hã.”—Yesaya 46:11.\nKe hã, nu geɖe li wòhiã be nàganya tso Yehowa Mawu kple xexe yeye si ŋugbe wòdo la ŋu. Le kpɔɖeŋu me, kpeɖodzi kawoe li be xexe yeye sia tu aƒe? Aleke Mawu ƒe Fiaɖuƒea ava xɔ ɖe dziɖuɖu siwo katã le anyigba dzi la teƒe? Eye nu kawoe adzɔ si awɔe be nu sia nava eme? Adzɔ dzi na Yehowa Ðasefowo be yewoakpe ɖe ŋuwò nàkpɔ ŋuɖoɖo na biabia siawo. Kpɔ magazine sia ƒe axa 32 lia hena nyatakaka bubuwo.\nƑe gbogbo siwo amegbetɔwo tsɔ nɔ mɔ kpɔm na dzɔdzɔenyenye ƒe xexe yeyea la awu enu kpuie. Ameƒomea me tɔ akpa gãtɔ siwo ku la matsi ku me ɖikaa o. Menye ɖeko wòanya wɔ be woagava nɔ agbe ake o—Mawu ƒe lɔlɔ̃nue wònye. Ame siwo ku la agava nɔ agbe ake ŋutɔŋutɔ! Ɛ̃, agbe mae nye “agbe vavã la,” agbe si “le vava ge.”—1 Timoteo 4:8; 6:19.—g08 09-E.\nAle Si Agbenɔnɔ Anɔ Le Paradiso Me\nAme kukuwo ƒe tsitretsitsi\n“Gaƒoƒo la gbɔna, esi me ame siwo katã le ŋkuɖodziyɔdowo me la ase eƒe gbe, eye woado go.”—Yohanes 5:28, 29.\nDɔléle, amegãkuku, alo ku maganɔ anyi o\n“[Ɣemaɣi la,] ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ati kpo abe zi ene, eye aɖetututɔwo ƒe aɖe atso aseye.”—Yesaya 35:5, 6.\n“Mawu ŋutɔ anɔ anyi kpli wo. Eye wòatutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” —Nyaɖeɖefia 21:3, 4.\nNuɖuɖu nyuiwo abɔ\n“Anyigba [amie] eƒe nukuwo. Mawu, mía Mawu la, ayra mí.”—Psalmo 67:7.\nAƒe nyuiwo kple dɔ siwo naa dzidzeme ame anɔ ame sia ame si\n“Woatu xɔ anɔ eme, eye woade weingble aɖu eme kutsetse. Womatu xɔ ame bubu nanɔ eme o, eye womaƒã nu ame bubu naɖu o.” —Yesaya 65:21, 22.\nNu vlo wɔwɔ, ŋutasesẽ, kple aʋawɔwɔ maganɔ anyi o\n“Woatsrɔ̃ ame vɔ̃ɖiwo ɖa le anyigba dzi.”—Lododowo 2:22.\n“Woatsɔ woƒe yiwo atu kodziwoe, eye woatsɔ woƒe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.”—Yesaya 2:4.\nVɔvɔ̃ maganɔ anyi o, eye ŋutifafa axɔ aƒe ɖe afi sia afi\n“Woanɔ anyi aɖe dzi ɖi, ame aɖeke mado voɖi na wo o.”—Xezekiel 34:28.\n‘Womawɔ vɔ̃ aɖeke o, eye womahe gbegblẽ ava nye tonyigba kɔkɔe blibo la dzi o; elabena sidzedze Yehowa axɔ anyigba la dzi, abe ale si tsi yɔ atsiaƒu me ene.’—Yesaya 11:9.\nWoagbugbɔ aɖo paradiso si bu le atsu kple asi gbãtɔ ƒe tomaɖomaɖo ta la anyi ake\nƉoe Ɖe Amewo Ɖoe Ɖe Amewo Agbenɔnɔ Le Paradiso Si Woagbugbɔ Aɖo Anyi Me\ng 10/08 axa 21-24


Psalmowo 74 | Biblia Le Internet Dzi | Xexe Yeye Gɔmeɖeɖe\nMaskil.* Asaf+ ƒe ha. 74 Oo Mawu, nu ka tae nètsɔ mí ƒu gbe ɖikaa?+ Nu ka tae wò dɔmedzoe le bibim* ɖe lãha siwo le wò lãnyiƒe ŋu?+ 2 Ðo ŋku wò ame siwo* nèƒle tso blema ke la dzi,+To si nèxɔ ƒle wòzu wò domenyinu.+ Ðo ŋku Zion To, afi si nènɔ la dzi.+ 3 Trɔ ɖe teƒe siwo zu aƒedo ɖaa la ŋu.+ Futɔ la gblẽ nu sia nu le kɔkɔeƒe la.+ 4 Wò futɔwo ƒe gbe de dzi le wò takpeƒe la.+ Woda woawo ŋutɔwo ƒe dzesiwo ɖe afi ma. 5 Wonɔ abe ame siwo kɔ fía dzi ɖe ave dodo ŋu ene. 6 Wotsɔ fía kple gakpo kaka eŋunu siwo katã ŋu wowɔ aɖaŋunuwo ɖo+ la. 7 Wotɔ dzo wò kɔkɔeƒe la.+ Wogblẽ kɔ ɖo na avɔgbadɔ si ŋu wò ŋkɔ le la, eye wokakae va se ɖe eƒe agunu ke. 8 Woawo kple woƒe dzidzimeviwo katã gblɔ le woƒe dzi me be: “Ele be woatɔ dzo Mawu ƒe takpeƒewo katã* le anyigba la dzi.” 9 Míele dzesi aɖeke kpɔm o;Nyagblɔɖila aɖeke megali o,Eye ame aɖeke mele mía dome si nya ɣeyiɣi didi si esia axɔ o. 10 Oo Mawu, ɣekaɣi ketɔ la anɔ vlo dom wò ase ɖo?+ Ðe futɔ la agbe bubudede wò ŋkɔ la ŋu tegbeea?+ 11 Nu ka tae nèhe wò asi, wò nuɖusi, ɖe megbe?+ Doe ɖa tso wò akɔnu ne nàtsrɔ̃ wo. 12 Ke Mawue nye nye Fia tso blema ke,Ame si wɔa xɔnamedɔwo le anyigba la dzi.+ 13 Ètsɔ wò ŋusẽ de zitɔtɔ atsiaƒu me;+Ègbã ta na ƒumelã klitsuwo le tsiawo me. 14 Ègbã Leviatan* ƒe tawo gudugudu;Ètsɔe wɔ nuɖuɖu na dukɔ la, na gbegbenɔlawo. 15 Wòe ŋɔ mɔ na tsidzɔƒewo kple tɔʋuwo;+Wòe na tɔ siwo sina ɖaa la mie.+ 16 Tɔwòe nye ŋkeke, eye tɔwòe nye zã hã. Wòe wɔ kekeli* kple ɣe.+ 17 Wòe ɖo anyigba ƒe liƒowo katã anyi;+Wòe wɔ dzomeŋɔli kple vuvɔŋɔli.+ 18 Oo Yehowa, ɖo ŋku futɔ la ƒe vlododowo,Kple ale si dukɔ tsibome aɖe gbe bubudede wò ŋkɔ ŋui la dzi.+ 19 Mègatsɔ wò akpakpa* ƒe agbe* de asi na gbemelãwo o. Mègaŋlɔ wò ame siwo le fu kpem la ƒe agbe be ɖikaa o. 20 Ðo ŋku nu, si nèbla kpli mí la dzi,Elabena anyigba la ƒe teƒe dovivitiwo zu ŋutasẽlawo nɔƒe. 21 Mègana ame si wote ɖe anyi la natrɔ kple ŋukpe o;+Na wɔnamanɔŋutɔ kple ame dahe la nakafu wò ŋkɔ.+ 22 Oo Mawu, tso, ne nàʋli ɖokuiwò ta. Ðo ŋu ale si movitɔ la doa vlo wò ŋkeke blibo la.+ 23 Mègaŋlɔ nya siwo gblɔm wò futɔwo le la be o. Ame siwo tsia tsitre ɖe ŋuwò la ƒe hoowɔwɔ le dzi dem ɣesiaɣi.\n^ Egɔmeɖeɖe tẽe, “le dzudzɔ tum.”\n^ Egɔmeɖeɖe tẽe, “wò ameha si.”\n^ Alo, “teƒe siwo katã wodea ta agu na Mawu le.”\n^ Alo, “nu keklẽ.”


“Nunya wotsɔna tua xɔe, gɔmesese wotsɔna lia kee.”—LOD. 24:3.\n1. Aleke Mawu ɖe nunya fia le ŋutsu gbãtɔ gomee?\nMÍA Fofo nyanu si le dziƒo la nya nu si nyo na mí. Le kpɔɖeŋu me, Mawu de dzesii be, bene Yeƒe tameɖoɖo nava eme la, manyo be “ame la natsi akogo” le Eden bɔa me o. Tameɖoɖo ma ƒe akpa vevi aɖee nye be srɔ̃tɔwo nadzi viwo, eye ‘woayɔ anyigba la dzi.’—1 Mose 1:28; 2:18.\n2. Ðoɖo kae Yehowa wɔ be wòaɖe vi na ameƒomea?\n2 Yehowa gblɔ be, “mawɔ kpeɖeŋutɔ, si asɔ ɖe eŋu la nɛ.” Emegbe Mawu na ŋutsu gbãtɔa dɔ alɔ̃ yi eme ʋĩi, eye Wòɖe agbaƒuti ɖeka tso eƒe ŋutilã deblibo la me hetsɔe wɔ nyɔnui. Esi Yehowa kplɔ nyɔnu deblibo Xawa vae na Adam la, ŋutsua gblɔ be: ‘Azɔ ko! Esiae nye ƒu tso nye ƒu me kple lã tso nye lã me; woayɔ ame sia bena nyɔnu, elabena ŋutsu mee woɖee tsoe.’ Xawa nye kpeɖeŋutɔ si sɔ na Adam nyateƒe. Wo dometɔ ɖe sia ɖe aɖe nɔnɔme aɖewo koŋ afia, ke hã, wo ame evea wode blibo eye wowɔ wo ɖe Mawu ƒe nɔnɔme nu. Aleae Yehowa ɖo srɔ̃ɖeɖe gbãtɔa anyii. Meɖe fu na Adam kple Xawa be woalɔ̃ ɖe Mawu ƒe ɖoɖo, si ana woanye kpekpeɖeŋutsoƒe na wo nɔewo la, dzi o.—1 Mose 1:27; 2:21-23.\n3. Aleke ame geɖe bua nunana si nye srɔ̃ɖeɖe lae, eye nyabiase kawoe esia fɔ ɖe te?\n3 Nublanuitɔe la, aglãdzedze ƒe gbɔgbɔ aɖe va xɔ aƒe ɖe xexea me katã egbea. Kuxi siwo esia hena vanɛ la metso Mawu gbɔ o. Ame geɖe doa vlo Mawu ƒe nunana si nye srɔ̃ɖeɖe hebunɛ be megahiã egbea o, eye be enye nuxaxa alo dzrehehe tsoƒe. Zi geɖe la, srɔ̃tɔ geɖewo va gbea wo nɔewo mlɔeba. Ate ŋu adzɔ be womanɔ lɔlɔ̃ ɖem fia wo viwo o, eye ɖeviawo nava zu ka atsu kple asi nanɔ hehem le woƒe dzrehehewo me. Dzila geɖe medina be yewoase nu gɔme na yewo nɔewo o, nenye be ema wɔwɔe ana be ŋutifafa kple ɖekawɔwɔ nanɔ anyi gɔ̃ hã. (2 Tim. 3:3) Ekema aleke woawɔ be dzidzɔ nakpɔtɔ anɔ srɔ̃ɖeɖe me le ɣeyiɣi sesẽ siawo me? Akpa kae nugɔmesese wɔna le kuxi siwo ate ŋu ahe srɔ̃gbegbe avae la dzi ɖuɖu dzidzedzetɔe me? Nu kae míate ŋu asrɔ̃ tso ame siwo na dzidzɔ kpɔtɔ le woƒe srɔ̃ɖeɖewo me egbea la ƒe kpɔɖeŋuwo me?\nÐokuibɔbɔ Ðe Yehowa Ƒe Mɔfiamewo Te\n4. (a) Mɔfiame kae Paulo na ku ɖe srɔ̃ɖeɖe ŋu? (b) Aleke Kristotɔ siwo to senu li na wɔna ɖe Paulo ƒe mɔfiame sia dzii?\n4 Apostolo Paulo na mɔfiame sia si tso gbɔgbɔ me la ahosiwo be ne wotiae be yewoaɖe srɔ̃ la, ekema woaɖee “le Aƒetɔ la me ko.” (1 Kor. 7:39) Esia menye nya yeye na Kristotɔ siwo nɔ Sea te tsã la o. Se si Mawu tsɔ na Israel viwo gblɔe eme kɔ nyuie be mele be ‘woado ƒome kple’ trɔ̃subɔdukɔ siwo ƒo xlã wo la me tɔ aɖeke o. Yehowa gblɔ afɔku siwo ado tso eme na wo ne womewɔ ɖe eƒe dzidzenu sia dzi o la kpee. Egblɔ be, ame siwo menye Israel viwo o ‘ana viwòŋutsu natrɔ le yonyeme, eye wòasubɔ mawu bubuwo, ale bena Yehowa nado dɔmedzoe ɖe mia ŋu, eye wòatsrɔ̃ mi amloamlo.’ (5 Mose 7:3, 4) Afɔ kae Yehowa di be ye subɔla siwo li egbea naɖe le srɔ̃ɖenya sia gome? Edze ƒãa be, ele be Mawu subɔla natia ame si wòaɖe la “le Aƒetɔ la me,” si fia be amea nanye haxɔsetɔ ɖeadzɔgbe xɔnyɔnyrɔ. Yehowa ƒe mɔfiame si ku ɖe ame si woaɖe tiatia ŋu dzi wɔwɔ nye nu si me nunya le.\n5. Aleke Yehowa kple srɔ̃tɔ Kristotɔwo bua srɔ̃ɖetamkaka lae?\n5 Srɔ̃ɖetamkaka la le kɔkɔe le Mawu ŋkume. Esime Mawu ŋutɔ ƒe Vi, Yesu, nɔ nu ƒom tso srɔ̃ɖeɖe gbãtɔ ŋu la, egblɔ be: “Nu si Mawu bla ɖekae la, ame aɖeke negama eme o.” (Mat. 19:6) Hakpalaa he míaƒe susu yi ale si atamkaka nye ŋkubiãnyae la dzi ale: ‘Tsɔ akpedada sa vɔ na Mawu, eye nàxe wò adzɔgbeɖefe na dziƒoʋĩtɔ la!’ (Ps. 50:14) Togbɔ be ame eve siwo ɖe wo nɔewo ate ŋu akpɔ mɔ na dzidzɔkpɔkpɔ gã aɖe hã la, srɔ̃ɖetam si woka le woƒe srɔ̃ɖegbe la nye ŋkubiãnya eye wòda agba ɖe wo dzi.—5 Mose 23:22.\n6. Nu kae míate ŋu asrɔ̃ tso kpɔɖeŋu si Yefta ɖo ɖi me?\n6 Bu Yefta si nye Israel ƒe ʋɔnudrɔ̃la aɖe si nɔ anyi le ƒe alafa 12 lia D.M.Ŋ. me ƒe ŋutinya ŋu kpɔ. Eka atam sia na Yehowa be: ‘Ne ètsɔ Amon viwo de asi nam vavã, eye megbɔ tso Amon viwo gbɔ le ŋutifafa me la, ekema nu sia nu, si ke ado tso aƒenye me ava kpem la, anye Yehowa tɔ, eye matsɔe asa numevɔe.’ Esi Yefta trɔ gbɔna eƒe aƒe me le Mizpa, eye wòkpɔe be ye vinyɔnu ɖeka kolia ye do go gbɔna ye kpe ge la, ɖe wòdze agbagba be yeatrɔ yeƒe atamkaka la? Ao. Egblɔ be: “Meke nu na Yehowa, eye nyemagate ŋu atrɔe o!” (Ʋɔn. 11:30, 31, 35) Yefta wɔ ɖe ŋugbe si wòdo na Yehowa la dzi, togbɔ be esia fia be makpɔ dzidzimevi aɖeke si alé eƒe ŋkɔ ɖe te o gɔ̃ hã. Ele eme be Yefta ƒe atamkakaa to vovo na srɔ̃ɖetamkaka ya, gake ale si wòwɔ ɖe edzi la nye kpɔɖeŋu nyui aɖe na srɔ̃ŋutsu kple srɔ̃nyɔnu Kristotɔwo le woƒe srɔ̃ɖetamkaka la gome.\nNu Kae Naa Srɔ̃ɖeɖe Kpɔa Dzidzedze?\n7. Asitɔtrɔ kawoe wòle na srɔ̃tɔ yeyewo be woawɔ?\n7 Srɔ̃tɔ geɖe ɖoa ŋku woƒe ŋugbedodomenɔɣi dzi kple dzidzɔ. Aleke gbegbe dzi dzɔ wo ɣemaɣi esime wokpɔ ame si ava zu wo srɔ̃ lae nye esi! Zi ale si woyi edzi nɔ nu wɔm ɖekae la, zi nenemae wova nɔ kplikplikpli wu. Eɖanye ɖe wonɔ ŋugbedodo me hafi va ɖe srɔ̃ alo ɖeko wokpɔ wo nɔewo ko ɖe o, esime wova zu atsu kple asi mlɔeba la, eva nɔ vevie be woawɔ asitɔtrɔ aɖewo. Srɔ̃ŋutsu aɖe gblɔ be: “Kuxi sesẽtɔ si míedo go le míaƒe srɔ̃ɖeɖe ƒe gɔmedzedze mee nye be míalɔ̃ ɖe edzi be míeganye trewo azɔ o. Va se ɖe ɣeaɖeɣi la, esesẽna na mí ŋutɔ be míada asɔ le hadede kple mía xɔlɔ̃wo kple ƒometɔwo me.” Srɔ̃ŋutsu bubu aɖe hã si ɖe srɔ̃ ƒe 30 ye nye esia la de dzesii le eƒe srɔ̃ɖeɖe ƒe gɔmedzedze ke be, bene yeada asɔ la, ele be ‘yeabu ye kple ye srɔ̃ siaa ŋu.’ Hafi wòalɔ̃ ɖe amekpekpe aɖe dzi alo ado ŋugbe be yeawɔ nane na ame aɖe la, woa kple srɔ̃a wolénɛ kpɔ gbã, emegbe ebua wo ame evea siaa ƒe nyonyo ŋu hafi tsoa nya me. Le nɔnɔme sia ƒomevi me la, nugɔmesename ɖea vi ŋutɔ.—Lod. 13:10.\n8, 9. (a) Nu ka tae dzeɖoɖo nyui le vevie? (b) Go kawo mee nugɔmesese ɖeɖe fia aɖe vi le, eye nu ka tae?\n8 Ɣeaɖewoɣi la, srɔ̃ɖeɖe tea ame vovovo eve siwo ƒe dekɔnuwo to vovo la ƒoa ƒu. Afi siae wòhiã vevie le be woaɖo dze nya aɖeke maɣlamaɣlae. Dzeɖoɖo ƒe mɔnuwo toa vovo. Ŋkuléle ɖe ale si srɔ̃wòa ɖoa dze kple eƒe ƒometɔwo ŋu akpe ɖe ŋuwò be nàse nu gɔme nɛ nyuie wu. Ɣeaɖewoɣi la, menye nya si ame gblɔ ye ɖea nu si le eƒe dzi me fiana o, ke boŋ ale si wògblɔe ye. Eye míate ŋu anya nu geɖe tso nya siwo womegblɔ o gɔ̃ hã ŋu. (Lod. 16:24; Kol. 4:6) Nugɔmesese le vevie be dzidzɔ nanɔ ƒomea me.—Xlẽ Lododowo 24:3.\n9 Ame geɖewo kpɔe be ele vevie be yewoaɖe nugɔmesese afia le kamedefefe alo modzakaɖeɖe tiatia me. Do ŋgɔ na miaƒe srɔ̃ɖeɖe la, ɖewohĩ srɔ̃wòa kpɔa gome le kamedefefe alo modzakaɖewɔna bubu aɖewo me. Ðe wòahiã be miawɔ asitɔtrɔ aɖewo fifia? (1 Tim. 4:8) Woate ŋu abia nya sia ke ku ɖe ɣeyiɣi si srɔ̃tɔwo zãna ɖe woƒe ƒometɔwo ŋu la ŋu. Eme kɔ ƒãa be, srɔ̃tɔwo hiã ɣeyiɣi si woatsɔ awɔ gbɔgbɔmedɔwo kple dɔwɔna bubuwo ɖekae.—Mat. 6:33.\n10. Aleke nugɔmesese ana be ƒomedodo nyui nanɔ dzilawo kple wo vi siwo ɖe srɔ̃ dome?\n10 Ne ŋutsu ɖe srɔ̃ la, egblẽa fofoa kple dadaa ɖi, eye nenema kee wòle le nyɔnu hã gome. (Xlẽ 1 Mose 2:24.) Ke hã, ne woɖe srɔ̃ gɔ̃ hã la, Mawu ƒe se si nye be woabu wo fofo kple wo dada la gabla wo kokoko. Eya ta ne ame eve ɖe wo nɔewo vɔ gɔ̃ hã la, ahiã kokoko be woakpɔ ɣeyiɣi aɖe ɖe wo dzilawo kple wo srɔ̃ ƒe dzilawo hã ŋu. Srɔ̃ŋutsu aɖe si ɖe srɔ̃ ƒe 25 enye esia la gblɔ be: “Ɣeaɖewoɣi la, menɔa bɔbɔe be woada asɔ le ame srɔ̃ ƒe didiwo kple nuhiahiãwo, ame ŋutɔ ƒe dzilawo kple nɔviawo, kpakple ame srɔ̃ ƒe ƒometɔwo tɔwo gome o. Esi menɔ mɔ nyuitɔ si nu makpɔ nya sia gbɔ le ŋu bum la, mekpɔe be 1 Mose 2:24 akpe ɖe ŋunye. Ele be ame nawɔ nuteƒe na eƒe ƒometɔwo eye agba le edzi le wo gome, gake mawunyakpukpui sia fiam be nuteƒewɔwɔ na srɔ̃nye ye wòle be wòaxɔ nɔƒe gbãtɔ.” Eya ta dzila Kristotɔ siwo sea nu gɔme la alɔ̃ ɖe edzi be yewo vi siwo ɖe srɔ̃ la zu ƒome si le eɖokui si, eye srɔ̃ŋutsua koŋ ye wòle na be wòafia mɔ ƒome ma.\n11, 12. Nu ka tae ƒomenusɔsrɔ̃ kple gbedodoɖa le vevie na atsu kple asi?\n11 Ƒomenusɔsrɔ̃ edziedzi le vevie ŋutɔ. Nu nyui siwo do tso eme na Kristotɔwo ƒe ƒome geɖewo ɖo kpe esia ƒe nyateƒenyenye dzi. Manɔ bɔbɔe be woaɖo nusɔsrɔ̃ ƒe ɖoɖo sia anyi ahalé eme ɖe asi ɖaa o. Ƒome ƒe ta aɖe gblɔ be: “Nenye ɖe míagate ŋu agbugbɔ ayi megbe awɔ tɔtrɔ aɖewo la, nu si míadi be míawɔ ye nye be míalé ƒomenusɔsrɔ̃ ƒe ɖoɖo nyui me ɖe asi tso míaƒe srɔ̃ɖeɖea ƒe gɔmedzedze ke.” Egblɔ kpee be: “Nunana wɔnuku aɖe ŋutɔe wònye be makpɔ ale si srɔ̃nye kpɔa dzidzɔe nenye be míeke ɖe gbɔgbɔmenu xɔasi aɖewo ŋu le míaƒe nusɔsrɔ̃a me.”\n12 Gbedodoɖa ɖekae hã nye kpekpeɖeŋutsoƒe bubu. (Rom. 12:12) Ne srɔ̃ŋutsu kple srɔ̃a wɔ ɖeka le Yehowa subɔsubɔ me la, woƒe ƒomedodo kplikplikpli me nɔnɔ kple Mawu ate ŋu ana dzidzɔ si le woƒe srɔ̃ɖeɖea me nadzi ɖe edzi. (Yak. 4:8) Srɔ̃ŋutsu Kristotɔ aɖe gblɔ be: “Ne srɔ̃tɔwo ɖea kuku enumake ɖe vodada siwo wowɔ ta, eye woƒoa nu tso wo ŋu ne wole gbe dom ɖa ɖekae la, eɖenɛ fiana be wose veve ŋutɔŋutɔ ɖe vodada siwo wowɔ tsɔ do dziku na wo nɔewo la ta.”—Ef. 6:18.\nÐe Nugɔmesese Fia Le Srɔ̃ɖeɖea Me\n13. Aɖaŋu kae Paulo ɖo na srɔ̃tɔwo ku ɖe gbɔdɔnyawo ŋu?\n13 Ele be srɔ̃tɔ Kristotɔwo naƒo asa na nuwɔna siwo ɖia gbɔ srɔ̃ɖekadodoa abe esiwo bɔ ɖe xexe si dze gbɔdɔdɔ ƒe aɖaʋa me ene. Paulo ɖo aɖaŋu ku ɖe esia ŋu be: “Srɔ̃ŋutsu natsɔ nu si srɔ̃a dze na la nɛ; ke srɔ̃nyɔnu hã nawɔ nenema ke na srɔ̃a. Srɔ̃nyɔnu mekpɔ ŋusẽ ɖe ye ŋutɔ ƒe ŋutilã dzi o, gake srɔ̃a ya kpɔ ŋusẽ ɖe edzi; nenema kee srɔ̃ŋutsu hã mekpɔ ŋusẽ ɖe ye ŋutɔ ƒe ŋutilã dzi o, gake srɔ̃a ya kpɔ ŋusẽ ɖe edzi.” Emegbe Paulo na mɔfiame sia tẽe be: “Miganɔ nu sia tem mia nɔewo o, negbe ɖe mi ame evea mielɔ̃ ɖe edzi va se ɖe ɣeyiɣi ɖoɖi aɖe ko.” Nu ka tae? “Bene miakpɔ ɣeyiɣi ɖe gbedodoɖa ŋu, eye miagava wɔ ɖeka ake, bene Satana nagayi edzi anɔ mia tem kpɔ le miaƒe ɖokuidzimaɖumaɖu ta o.” (1 Kor. 7:3-5) Esi Paulo ƒo nu tso gbedodoɖa ŋu la, eɖe nu si le vevie wu na Kristotɔwo la fia. Gake egana wòdze kɔte hã be ele be srɔ̃tɔ Kristotɔ ɖe sia ɖe natsɔ ɖe le eƒe kpeɖeŋutɔ ƒe ŋutilã me kple seselelãme nuhiahiãwo me.\n14. Aleke srɔ̃tɔwo ate ŋu atsɔ Ŋɔŋlɔawo me gɔmeɖosewo ade dɔwɔwɔ me le gbɔdɔnyawo gome?\n14 Ehiã be atsu kple asi nagblɔ woƒe dzimenyawo na wo nɔewo, eye ele be woanyae hã be ame nɔewo ŋu mabumabu le gbɔdɔnyawo gome ate ŋu ahe kuxiwo avae. (Xlẽ Filipitɔwo 2:3, 4; tsɔe sɔ kple Mateo 7:12.) Esia nye nyateƒe le ƒome siwo me ma le subɔsubɔnyawo me dometɔ aɖewo gome. Ne masɔmasɔwo li hã la, zi geɖe la, Kristotɔ ya ate ŋu ana nɔnɔmeawo nanyo ɖe edzi to agbenɔnɔ nyui, dɔmenyonyo, kple nuwɔwɔ aduadu dzi. (Xlẽ 1 Petro 3:1, 2.) Lɔlɔ̃ na Yehowa, lɔlɔ̃ na ame srɔ̃, kple nugɔmesese ɖeɖe fia akpe ɖe srɔ̃tɔwo ŋu le srɔ̃ɖeɖe ƒe akpa sia me.\n15. Akpa kae bubudeameŋu wɔna le srɔ̃ɖeɖe kpɔdzidzɔ me?\n15 Le go bubuwo hã me la, srɔ̃ŋutsu fatu wɔa nu ɖe srɔ̃a ŋu bubudeameŋutɔe. Le kpɔɖeŋu me, abu srɔ̃a ƒe seselelãmewo ŋu le nu suetɔwo kura gɔ̃ hã me. Srɔ̃ŋutsu aɖe si xɔ ƒe 47 gblɔ be: “Megakpɔtɔ le nu srɔ̃m le go sia me.” Woxlɔ̃ nu srɔ̃nyɔnu Kristotɔwo be woade bubu deto wo srɔ̃wo ŋu. (Ef. 5:33) Gbɔɖiamenyawo gbɔgblɔ le wo srɔ̃ŋutsuwo ŋu, woƒe vodadawo gbɔgblɔ le ame bubuwo gbɔ meɖea bubu fiana o. Lododowo 14:1 na míenya be: ‘Nyɔnuwo ƒe nunya tua woƒe xɔ; ke bometsila tsɔa eya ŋutɔ ƒe asi gbãnɛ ƒua anyi.’\nMigaɖe Mɔ Na Abosam O\n16. Aleke srɔ̃tɔwo ate ŋu awɔ Efesotɔwo 4:26, 27 ŋu dɔ le woƒe srɔ̃ɖeɖea me?\n16 “Mibi dzi, gake migawɔ nu vɔ̃ o; miaƒe dzibibi la naganɔ anyi ɣe naɖo to ɖe edzi o, eye migaɖe mɔ na Abosam hã o.” (Ef. 4:26, 27) Ne míetsɔ nya siawo de dɔwɔwɔ me la, woate ŋu akpe ɖe mía ŋu míakpɔ srɔ̃ɖeɖea me masɔmasɔwo gbɔ alo aƒo asa na wo. Nɔvinyɔnu aɖe gblɔ be: “Nyemeɖo ŋkui be masɔmasɔ aɖe ɖo mía kple srɔ̃nye dome kpɔ si gbɔ míekpɔ o, nenye be abia be míazã gaƒoƒo geɖe atsɔ anɔ anyi ɖe nyaa ŋu hã.” Le woƒe srɔ̃ɖeɖea ƒe gɔmedzedze me la, woa kple srɔ̃a woɖoe be yewomagblẽ kuxi aɖeke ɖi egbɔ makpɔmakpɔ ŋu nake ɖe edzi o. Egblɔ be: “Míeɖoe be, eɖanye aleke kee kuxia le o, ele be míatsɔe ake ahaŋlɔe be, eye míadze ŋkeke ɖe sia ɖe gɔme yeyee.” To esia wɔwɔ me la, ‘womeɖea mɔ na Abosam o.’\n17. Ne edze abe srɔ̃tɔwo mesɔ na wo nɔewo o ene hã la, nu kae akpe ɖe wo ŋu?\n17 Gake ne èsena le ɖokuiwò me be ye kple ye srɔ̃ yewomesɔ na yewo nɔewo o ya ɖe? Ðewohĩ esia awɔe be lɔlɔ̃ manɔ wò srɔ̃ɖeɖea me fifia abe ale si wòle le ame bubuwo tɔ me ene o. Ne ele alea hã la, ŋkuɖoɖo Wɔlaa ƒe nukpɔsusu ku ɖe srɔ̃ɖeɖe ŋu dzi akpe ɖe ŋuwò. Paulo ɖo aɖaŋu sia si tso gbɔgbɔ me na Kristotɔwo be: “Bubu nanɔ srɔ̃ɖeɖe ŋu le amewo katã dome, eye woagaƒo ɖi srɔ̃ɖeba la o, elabena Mawu adrɔ̃ ʋɔnu agbe gbegblẽ nɔlawo kple ahasiwɔlawo.” (Heb. 13:4) Eye mele be míaŋlɔe be o be: “Ka ŋukplaba etɔ̃ mate ŋu alã bɔbɔe o.” (Nyagb. 4:12) Ne srɔ̃ŋutsu kple srɔ̃a siaa tsia dzi ɖe Yehowa ƒe ŋkɔa ŋuti kɔkɔ ŋu vevie la, wo dome nɔna kplikplikpli wu, eye woa kple Mawu dome hã nɔna kplikplikpli. Ele be woadze agbagba ana be woƒe srɔ̃ɖeɖea nakpɔ dzidzedze, esi wonyae be esia ade bubu Yehowa, ame si nye srɔ̃ɖeɖea Gɔmeɖoanyila la, ŋu ta.—1 Pet. 3:11.\n18. Nu ka dzie nàte ŋu aka ɖo ku ɖe srɔ̃ɖeɖe ŋu?\n18 Kakaɖedzitɔe la, Kristotɔ ate ŋu akpɔ dzidzɔ le srɔ̃ɖeɖe me. Esia wɔwɔ bia agbagbadzedze kple Kristotɔwo ƒe nɔnɔmewo, siwo dometɔ ɖekae nye nugɔmesese, ɖeɖe fia. Egbea le Yehowa Ðasefowo ƒe hamewo me le xexea me godoo la, atsu kple asi geɖewo li siwo ɖee fia be esia anya awɔ.\n• Nu ka tae dzidzɔkpɔkpɔ le srɔ̃ɖeɖea me nye nu si anya awɔ?\n• Nu kae ate ŋu ana be srɔ̃ɖeɖe nakpɔ dzidzedze?\n• Nɔnɔme nyui kawoe wòle be srɔ̃tɔwo natu ɖo?\nNunyatɔe la, hafi atsu kple asi nalɔ̃ ɖe amekpekpe aɖe dzi alo aɖo game na ame aɖe la, woɖoa dze tso eŋu gbã\nMidze agbagba miakpɔ masɔmasɔwo gbɔ gbe ma gbe ke, be ‘miagaɖe mɔ na Abosam o’


Ðe Wònye Nu Gbegblẽ Be Woano Aha Sesẽa? | Nya Si Biblia Gblɔ\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Zulu\nÐe wònye nu gbegblẽ be woano aha sesẽa?\n“Wain doa dzidzɔ na amegbetɔ ƒe dzi, eye wònana eƒe mo zrɔ̃na lãlãlã wu ami; ke abolo doa ŋusẽ amegbetɔ ƒe dzi.”—Psalmo 104:15.\nLe ƒome geɖewo me la, womefena kple aha sesẽ kura o, eye wononɛ le nuɖuɣiwo. Ke le ƒome bubuwo ya me la, wotsri aha sesẽ nono vevie. Nu ka gbɔe wòtso be amewo ƒe susu to vovo? Nu siwo gbɔ wòtso la dometɔ aɖewoe nye dekɔnu, lãmesẽnyawo kple mawudzixɔse.\nBiblia ƒo nu tsi tre ɖe ahamumu kple aha tsu nono ŋu, gake meƒo nu tsi tre ɖe enono ɖe ŋku nu ŋu o. (1 Korintotɔwo 6:9, 10) Le nyateƒe me la, ŋutsu kple nyɔnu mawusubɔla siwo nɔ anyi le blema la no wain, eye Biblia ƒo nu tso aha ŋu wòwu zi alafa eve sɔŋ. (1 Mose 27:25) Nyagblɔla 9:7 gblɔ be: “[Ðu] wò abolo kple dzidzɔ, eye nàno wò wain le dzidzeme me.” Elabena wain nana dzi kpɔa dzidzɔ eye zi geɖe la, wotsɔa wain ɖoa kplɔ̃ le azãɖuƒewo, abe srɔ̃ɖekplɔ̃ɖoƒewo ene. Teƒe siawo dometɔ aɖee Yesu Kristo wɔ eƒe nukunu gbãtɔ le, esi wòtrɔ tsi wòzu “wain nyuitɔ.” (Yohanes 2:1-11) Wozãa wain hã le atikewɔwɔ me.—Luka 10:34; 1 Timoteo 5:23.\nÐe Biblia ɖo seɖoƒe aɖe koŋ na mía?\n‘Mègazu kluvi na wain geɖe nono o.’—Tito 2:3.\nƑe sia ƒe la, aha muame nono gblẽa nu le ƒome geɖewo ŋu le esi dzila ɖeka alo evea siaa nye aha tsu nola ta. Aha geɖe nono hã kplɔa ame dea kuxi kple afɔku geɖe siwo dometɔ aɖee nye ʋufɔku la me. Mlɔeba aha tsu nono ate ŋu agblẽ nu le ame ƒe ahɔhɔ̃, dzi, aklã kple dɔgbo ŋu.\nŊuɖɔɖɔɖo le ahanono kple nuɖuɖu me nye Mawu ƒe nudidi vevi aɖe. (Lododowo 23:20; 1 Timoteo 3:2, 3, 8) Ne míeɖua mía ɖokuiwo dzi o la, Mawu makpɔ ŋudzedze ɖe mía ŋu o. Biblia gblɔ be: “Wain nye fewuɖula eye aha muame nye avuwɔla, ame si wòkplɔ trae la menya nu o.”—Lododowo 20:1, Agbenya La.\nMɔ ɖeka si dzi aha muame kplɔa ame manyanu tranae lee nye ale si wònana amea ƒoa eɖokui ɖe nuwɔna manyomanyowo me. Hosea 4:11 gblɔ be: “Wain kple aha yeye ɖe wòdoa lã ame.” Esi ŋutsu aɖe si ŋkɔe nye John he kuxi sesẽ aɖe va eɖokui dzi vɔ hafi wòva kpɔe be nyateƒee nya sia nye. * Esi eya kple srɔ̃a wowɔ dzre vɔ megbe la, edo dziku eye wòyi amedzrodzeƒe ɖano aha fũu eye wòwɔ ahasi, nu sia va vee vevie emegbe eye wòɖo be yemagawɔ nu sia azɔ o. Ahanono wòagbɔ eme ate ŋu agble nu le mía ŋu le ŋutilã, agbenɔnɔ kple gbɔgbɔ me eye Biblia gblɔ be ahamulawo makpɔ agbe mavɔ o.—1 Korintotɔwo 6:9, 10.\nƔekaɣie mele be míano aha o?\n“Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”—Lododowo 22:3.\nNumekugbalẽ aɖe gblɔ be: “Aha sesẽ nye nu muame vɔ̃ɖi.” (World Book Encyclopedia) Eya ta ahanono le ŋuɖɔɖo me le nɔnɔme aɖewo alo ɣeyiɣi aɖewo me gɔ̃ hã masɔ o.\nZi geɖe la, amewo “dea ta” kuxiwo me elabena wono aha le ɣeyiɣi si mesɔ o la dzi. Biblia gblɔ be: “Ɣeyiɣi li na nu sia nu” eye esia fia be ɣeyiɣi si woaƒo asa na aha sesẽ nono hã li. (Nyagblɔla 3:1) Le kpɔɖeŋu me, ate ŋu anye be ame metsi xɔ ƒe si nu se ɖe mɔ ɖo be woano aha sesẽ o, ɖewohĩ enye aha tsu nola si le agbagba dzem be yeaɖe asi le eŋu alo ele atike aɖe zãm si ta masɔ be wòano aha o. Eye le ame geɖe gome la, “ɣeyiɣi” si wòle be woaƒo asa na aha sesẽ nono lae nye ne woyina dɔ me alo le dɔ me, vevietɔ ne wozãa mɔ̃ siwo tea ŋu doa afɔku ame bɔbɔe. Le nyateƒe me la, ame siwo nyaa nu la bua agbe kple lãmesẽ be wonye nunana xɔasiwo tso Mawu gbɔ. (Psalmo 36:10) Míedea bubu nunana ma ŋu ne míenana Biblia ƒe gɔmeɖosewo fiaa mɔ mí le aha sesẽ nono ŋuti.\n^ mm. 11 Míetrɔ ŋkɔa.\nBiblia ƒo nu tso vi siwo wain kple aha sesẽ bubuwo ɖena ŋu.


Amehehe—Mawu Ƒe Lɔlɔ̃ɖeɖefia Ye Wònye | Nusɔsrɔ̃\n“Ame si Yehowa lɔ̃na la, eyae wòhea to na.”—HEB. 12:6.\nHADZIDZI: 123, 86\nNu kae nu si dzɔ ɖe Sebna dzi la fia wò tso Mawu ƒe amehehe ŋu?\nAleke míate ŋu asrɔ̃ Yehowa kple Via ƒe kpɔɖeŋu ne míele amewo ɖɔm ɖo?\nNu kae amehehe le mía dzram ɖo na?\n1. Aleke woƒoa nu tso amehehe ŋu zi geɖe le Biblia me?\nNE ÈSE nya “amehehe” la, nu kae vaa susu me na wò? Ðewohĩ, wò susu ayi tohehe dzi gbã, gake elɔ nu geɖe ɖe eme wu ema. Le Biblia me la, woƒo nu nyui tso amehehe ŋu zi geɖe, eye ɣeaɖewoɣi la, woyɔnɛ kpena ɖe nyawo abe, sidzedze, nunya, lɔlɔ̃ kple agbe ene ŋu. (Lod. 1:2-7; 4:11-13) Nu si tae nye be, Mawu ƒe amehehe nye kpeɖodzi be elɔ̃ mí eye wòdi be míakpɔ agbe mavɔ. (Heb. 12:6) Togbɔ be tohehe ate ŋu akpe ɖe eƒe amehehe ŋu ɣeaɖewoɣi hã la, mehea to na ame tagbɔsesẽtɔe alo hea to wògbɔa eme gbeɖe o. Le nyateƒe me la, gɔmesese si koŋ le nya “amehehe” ŋue nye nufiafia ame, abe ale si ko dzila mlaa via si wòlɔ̃ ene.\n2, 3. Aleke amehehe lɔ nufiafia kple tohehe siaa ɖe eme? (Kpɔ foto si le nyati sia ƒe gɔmedzedze.)\n2 Bu kpɔɖeŋu sia ŋu kpɔ: Ŋutsuvi sue aɖe si ŋkɔe nye Johnny la le bɔl ƒom le xɔ me. Nɔa gblɔ nɛ be: “Johnny, ènyae be mele be nànɔ bɔl ƒom le xɔ me o! Bɔl-a ate ŋu adze nane wòagbã.” Gake edo toku nya si nɔa gblɔ nɛ heyi bɔl-a ƒoƒo dzi, eye mlɔeba, bɔl-a dze anyize aɖe wògbã. Aleke nɔa awɔ amehehe ŋu dɔ le go sia me? Eƒe amehehea ate ŋu alɔ nufiafia kple tohehe ɖe eme. Le nufiafia gome la, ate ŋu aɖo ŋku nu si tae nu si Johnny wɔ la mesɔ o la dzi nɛ. Le esia wɔwɔ me la, Johnny dada ƒe didi ye nye be yeafia nu si tae nunya le eme be Johnny naɖo to edzilawo lae, eye aɖe eme nɛ be se siwo yewode nɛ la le vevie eye wo dzi wɔwɔ mesesẽ akpa o. Eyome, be wòakpe ɖe Johnny ŋu wòase esia ƒe vevienyenye gɔme la, ahe to nɛ le mɔ aɖe nu. Le kpɔɖeŋu me, dadaa ate ŋu axɔ bɔl-a le esi hena ɣeyiɣi aɖe. Esia ate ŋu ana wòakpɔe be tomaɖomaɖo gblẽa nu le ame ŋu.\n3 Mí ame siwo nye Kristo hamea me tɔwo la míenye Mawu ƒe aƒemetɔwo. (1 Tim. 3:15) Eya ta, míedea bubu gome si le Yehowa si be wòade sewo eye wòahe to na mí le lɔlɔ̃ me ne míeda le eƒe sewo dzi la ŋu. Gakpe ɖe eŋu la, ne míaƒe nuwɔnawo gblẽ nu le míawo ŋutɔwo kple ame bubuwo ŋu eye Yehowa he to na mí la, esia akpe ɖe mía ŋu míakpɔ nu sia tae wòle vevie be míaɖo to eyama. (Gal. 6:7) Mawu tsɔ ɖe eme na mí eye edi be míaƒo asa na vevesese si nu gbegblẽ wɔwɔ ahe vɛ.—1 Pet. 5:6, 7.\n4. (a) Amehehe ka dzie Yehowa yrana ɖo? (b) Nu ka mee míadzro le nyati sia me?\n4 Ne míetu míaƒe amehehe ɖe Ŋɔŋlɔawo dzi la, míate ŋu akpe ɖe mía vi alo míaƒe Biblia nusrɔ̃vi ŋu wòaɖo taɖodzinu si nye be wòazu Kristo yomedzela la gbɔ. Mawu ƒe Nyaa, si nye dɔwɔnu vevitɔ si míezãna le amehehe me la, kpena ɖe mía ŋu be ‘míahe ame le dzɔdzɔenyenye me.’ Eya ta, míezãnɛ tsɔ kpena ɖe mía viwo alo Biblia nusrɔ̃viwo ŋu be woase ‘nu siwo katã ƒe se Yesu de na mí’ la gɔme ahawɔ wo dzi. (2 Tim. 3:16; Mat. 28:19, 20) Yehowa yrana ɖe amehehe sia, si nana nusrɔ̃viwo hã tea ŋu kpena ɖe ame bubuwo ŋu wova zua Kristo yomedzelawo la dzi. (Xlẽ Tito 2:11-14.) Azɔ, na míadzro biabia vevi etɔ̃ siawo me: (1) Aleke Mawu ƒe amehehe ɖoa kpe edzi be elɔ̃ mí? (2) Nu kae míate ŋu asrɔ̃ tso ame siwo Mawu ɖɔ ɖo le blema la ƒe ŋutinyawo me? (3) Aleke míate ŋu asrɔ̃ Yehowa kple Via ƒe kpɔɖeŋu ne míele amewo ɖɔm ɖo?\nMAWU ÐƆA AME ÐO LE LƆLƆ̃ ME\n5. Mɔ kawo nue Yehowa ƒe amehehe ɖea eƒe lɔlɔ̃ na fiana le?\n5 Esi Yehowa lɔ̃ mí ta la, eɖɔa mí ɖo, efiaa nu mí, eye wònaa hehe mí, ale be míakpɔtɔ anɔ eƒe lɔlɔ̃ la me ahanɔ agbemɔa dzi. (1 Yoh. 4:16) Meɖia gbɔ̃ mí alo wɔa nu siwo ana míase le mía ɖokui me be viɖe aɖeke mele mía ŋu o la gbeɖe o. (Lod. 12:18) Ke boŋ, Yehowa dea bubu mía ŋu, eléa ŋku ɖe nyuiwɔwɔ ƒe gbɔgbɔ si le mía me ŋu eye mezia mía dzi be míawɔ yeƒe lɔlɔ̃nu o. Ðe nèkpɔe be hehe siwo katã míexɔna to Mawu ƒe Nyaa, míaƒe Biblia-srɔ̃gbalẽwo, mía dzila Kristotɔwo, alo hamemetsitsiwo dzi la ɖoa kpe edzi be Yehowa lɔ̃ mía? Le nyateƒe me la, hamemetsitsi siwo dzea agbagba be yewoaɖɔ mí ɖo le tufafa kple lɔlɔ̃ me ne míeɖe “afɔ baɖa” aɖe, ɖewohĩ le manyamanya me la, ɖea Yehowa ƒe lɔlɔ̃ fiana.—Gal. 6:1.\n6. Ne amehehea bia be woaxɔ mɔnukpɔkpɔ aɖewo le mía si la, aleke esia ɖea Mawu ƒe lɔlɔ̃ fianae?\n6 Gake ɣeaɖewoɣi la, amehehe biaa nu geɖe wu aɖaŋuɖoɖo na ame alo nuxɔxlɔ̃ ame ko. Ne míewɔ nu vɔ̃ si nye ŋkubiãnya la, ate ŋu ahiã be woaxɔ mɔnukpɔkpɔ aɖewo le mía si le hamea me. Ne edzɔ alea gɔ̃ hã la, amehehe sia ɖenɛ fiana be Mawu lɔ̃ mí. Le kpɔɖeŋu me, ne woxɔ subɔsubɔmɔnukpɔkpɔwo le nɔvi aɖe si la, esia ate ŋu akpe ɖe eŋu wòakpɔ nu si tae wòle vevie be wòalé fɔ ɖe ɖokuisi Biblia nusɔsrɔ̃, ŋugbledede kple gbedodoɖa ŋu geɖe wu. Esia ate ŋu ana ŋusẽ naɖo eŋu le gbɔgbɔ me. (Ps. 19:7) Le ɣeyiɣi aɖe megbe la, mɔnukpɔkpɔ mawo agate ŋu ava su esi ake. Ne woɖe ame aɖe le haa me gɔ̃ hã la, esia ɖea Yehowa ƒe lɔlɔ̃ fiana, elabe afɔɖeɖe sia kpɔa hamea ta tso ŋusẽkpɔɖeamedzi gbegblẽwo me. (1 Kor. 5:6, 7, 11) Eye esi wònye be Mawu hea to na ame ale si dze ta la, ne woɖe nu gbegblẽ wɔla aɖe le haa me la, esia ate ŋu ana wòakpɔ ale si gbegbe eƒe nu vɔ̃a nye ŋkubiãnyae la adze sii eye wòaʋãe wòatrɔ dzi me.—Dɔw. 3:19.\nYEHOWA ƑE AMEHEHE ÐE VI NƐ\n7. Ame kae nye Sebna, eye nɔnɔme gbegblẽ kae va su esi?\n7 Be míakpɔ ale si gbegbe amehehe le vevie la, na míadzro ame eve aɖewo siwo Yehowa ɖɔ ɖo la ƒe ŋutinyawo me kpɔ: Ame gbãtɔae nye Sebna, si nɔ anyi le Fia Hizkiya ŋɔli, eye eveliae nye nɔviŋutsu aɖe si ŋkɔe nye Graham. Sebna nye “aƒedzikpɔla”—anɔ eme be Hizkiya ƒe aƒedzikpɔla ye wònye—eye ŋusẽ geɖe nɔ esi. (Yes. 22:15) Gake nublanuitɔe la, eva zu dadala si nɔ bubu gã dim na eɖokui. Eɖe yɔdo xɔasi aɖe na eɖokui, eye wònɔa ‘tasiaɖam siwo woɖo atsyɔ̃ na’ la me!—Yes. 22:16-18.\nNe míebɔbɔ mía ɖokui hetrɔ míaƒe nɔnɔme la, Mawu ayra mí (Kpɔ memama 8-10)\n8. Aleke Yehowa ɖɔ Sebna ɖoe, eye nu kae do tso eme?\n8 Esi wònye be Sebna di bubu na eɖokui ta la, Mawu ‘xɔ dɔ le esi’ eye wòna Eliyakim va xɔ ɖe eteƒe. (Yes. 22:19-21) Esia dzɔ le ɣeyiɣi si me Asiriatɔwo ƒe Fia Senakerib nɔ didim be yeadze Yerusalem dzi. Ɣeyiɣi aɖe megbe la, fia ma dɔ eƒe amegãwo ɖo ɖe Yerusalem hekpe ɖe aʋakɔ gã nyadri aɖe ŋu kple susu be yeaɖe dzi le Yudatɔwo ƒo ahana vɔvɔ̃ naɖo Hizkiya ne wòana ta. (2 Fia. 18:17-25) Wodɔ Eliyakim ɖa be wòaɖaƒo nu kple amedɔdɔawo, gake menye eya ɖeka koe yi o. Ame eve kpe ɖe eŋu; wo dometɔ ɖekae nye Sebna, si va zu agbalẽŋlɔla azɔ. Edze abe Sebna mebi dzi helé dziku ɖe dɔ me o ene, ke boŋ, ebɔbɔ eɖokui va xɔ ɖoƒe si le tsɛ wu. Ne nenemae la, ɖe míate ŋu asrɔ̃ nane tso eƒe ŋutinyaa mea? Na míabu wo dometɔ etɔ̃ ŋu kpɔ.\n9-11. (a) Nufiame vevi kawoe le Sebna ƒe ŋutinyaa me na mí? (b) Aleke nèse le ɖokuiwò me tso ale si Yehowa wɔ nu ɖe Sebna ŋui la ŋu?\n9 Gbã, ɖoƒe si Sebna nɔ la ge le esi. Nu si dzɔ ɖe edzi la ɖo kpe nuxlɔ̃amenya si nye be “dada doa ŋgɔ na gbegblẽ, eye ɖokuidodoɖedzi doa ŋgɔ na anyidzedze” la dzi. (Lod. 16:18) Ne subɔsubɔmɔnukpɔkpɔ aɖewo le asiwò le hamea me eye nɔviwo dea bubu ŋuwò la, ɖe nàyi edzi abɔbɔ ɖokuiwòa? Ðe nàtsɔ ŋutete ɖe sia ɖe si le asiwò kpakple nu siwo nète ŋu wɔna la ƒe kafukafua ana Yehowa? (1 Kor. 4:7) Apostolo Paulo ŋlɔ bena: “Mele egblɔm na mia dometɔ ɖe sia ɖe be wòagabu eɖokui ŋu wu ale si dze o, ke boŋ be wòabu ale si wòanɔ ŋute le susu me ŋu.”—Rom. 12:3.\n10 Evelia, esi Yehowa gbe nya na Sebna vevie ta la, esia ɖee fia be Yehowa anya ka ɖe edzi be Sebna ate ŋu atrɔ eƒe agbenɔnɔ. (Lod. 3:11, 12) Esia nye nufiame nyui aɖe na ame siwo si woxɔ subɔsubɔmɔnukpɔkpɔwo le le Mawu ƒe amewo dome egbea. Masɔ be woabi dzi ahalé dziku ɖe dɔ me o, ke boŋ anyo be woayi edzi anɔ Mawu subɔm kple woƒe ŋutete katã, eye woabu tohehea be enye kpeɖodzi be Yehowa lɔ̃ yewo. Ðo ŋku edzi be, ne míebɔbɔ mía ɖokui le mía Fofo la ŋkume la, mabu mí be míenye ame siwo mate ŋu atrɔ o. (Xlẽ 1 Petro 5:6, 7.) Ale si Mawu ɖɔa mí ɖo le lɔlɔ̃ me la ate ŋu anye mɔ si dzi wòato amla mí. Eya ta, mina míanɔ abe tsu si ŋu woate ŋu atrɔ asi le bɔbɔe ene le eƒe asi me.\n11 Etɔ̃lia, ale si Yehowa wɔ nu ɖe Sebna ŋui la nye nufiame vevi aɖe na ame siwo wòna ŋusẽe be woaɖɔ ame bubuwo ɖo, abe dzilawo kple Kristotɔ dzikpɔlawo ene. Nu kawoe woate ŋu asrɔ̃ tso eme? Yehowa ƒe amehehe nana míekpɔnɛ be elé fu vɔ̃, ke hã, eganana míekpɔnɛ be etsɔ ɖe le eme na ame si wɔ nu vɔ̃a. Ne dzila alo hamemetsitsie nènye la, ɖe nàsrɔ̃ Yehowa le go sia me be nàlé fu nu gbegblẽ si viwòa alo haxɔsetɔa wɔ evɔ wò ŋku nanɔ eƒe nyuiƒewo hã ŋua?—Yuda 22, 23.\n12-14. (a) Aleke ame aɖewo wɔa nui ne Mawu he to na wo? (b) Aleke Mawu ƒe Nya la kpe ɖe nɔviŋutsu aɖe ŋu wòtrɔ eƒe nɔnɔme, eye nu kae do tso eme?\n12 Nublanuitɔe la, ne wohe to na ame aɖewo la, etena ɖe wo dzi ale gbegbe be wova tena ɖa le Mawu ŋu eye wodzudzɔa hadede kple eƒe amewo gɔ̃ hã. (Heb. 3:12, 13) Gake ɖe esia fia be womate ŋu akpe ɖe ame siawo ŋu woatrɔ oa? Bu Graham, si woɖe le haa me eye ɣeyiɣi aɖe megbe la, wogbugbɔ xɔe gake emegbe wòva dzudzɔ gbeadzidede la ŋu kpɔ. Ƒe aɖewo megbe la, ebia tso hamemetsitsi aɖe si dze xɔlɔ̃e la si be wòasrɔ̃ Biblia kpli ye.\n13 Hamemetsitsia gblɔ be: “Graham ƒe kuxie nye dada. Eƒoa nu tsia tsitre ɖe hamemetsitsi siwo kpɔ eƒe nyaa gbɔ heɖee le haa me la ŋu. Eya ta, le míaƒe nusɔsrɔ̃ ʋɛ siwo kplɔe ɖo me la, míedzro ŋɔŋlɔ siwo ƒo nu tso dada kple emetsonuwo ŋu la me. Graham va kpɔ ame si ƒomevi eya ŋutɔ nye la nyuie le Mawu ƒe Nyaa ƒe kpekpeɖeŋu me, eye nu si wòkpɔ la medzɔ dzi nɛ kura o! Dɔ si esia wɔ ɖe edzi la wɔ nuku ŋutɔ! Esi wòlɔ̃ ɖe edzi be dada gbã ŋku na ye abe ‘atikpo’ gã aɖee le yeƒe ŋku dzi ene eye wòva nyae be vodadadidi le ame ŋu ƒe nɔnɔme si le ye si lae nye yeƒe kuxi vɔ la, ewɔ tɔtrɔ nyuiwo kabakaba. Eva te Kristotɔwo ƒe kpekpewo dede edziedzi, esrɔ̃a Mawu ƒe Nya la veviedodotɔe, eye wòdoa gbe ɖa na Mawu gbe sia gbe. Eva lé fɔ ɖe agba si le edzi abe ƒome ƒe ta ene la ŋu ale gbegbe be srɔ̃a kple viawo kpɔa dzidzɔ.”—Luka 6:41, 42; Yak. 1:23-25.\n14 Hamemetsitsia yi edzi be: “Gbe ɖeka, Graham gblɔ nya aɖe si wɔ dɔ ɖe dzinye ŋutɔ. Egblɔ be, ‘Ƒe geɖee nye esia mele nyateƒea me, eye mewɔ mɔɖeɖedɔa gɔ̃ hã kpɔ. Gake fifia ko hafi mate ŋu agblɔ anukwaretɔe be melɔ̃ Yehowa.’ Esia megbe kpuie la, wode dɔ asi nɛ be wòanɔ nuƒomɔ̃ lém ɖe asi na nɔviwo le Fiaɖuƒe Akpata me ne wole nya ŋu ɖom, eye edea asixɔxɔ mɔnukpɔkpɔ sia ŋu ale gbegbe. Eƒe kpɔɖeŋua na mekpɔe be, ne ame aɖe bɔbɔ eɖokui le Mawu ŋkume hexɔ tohehe si wònae la, edudua yayrawo ɖe edzi!”\nSRƆ̃ MAWU KPLE KRISTO LE AMEHEHE ME\n15. Ne míedi be míaƒe amehehe nawɔ dɔ nyui ɖe amewo dzi la, nu kae wòle be míawɔ?\n15 Hafi míate ŋu anye nufiala nyuiwo la, ele be míawo ŋutɔwo míalé fɔ ɖe nusɔsrɔ̃ ŋu gbã. (1 Tim. 4:15, 16) Nenema kee wòle na ame siwo Mawu na ŋusẽe be woana hehe ame bubuwo la be woayi edzi alɔ̃ faa abɔbɔ ɖe Yehowa ƒe mɔfiafia te. Ne ame bubuwo kpɔe be èbɔbɔa wo ɖokuiwò la, awɔe be woade bubu ŋuwò eye anɔ bɔbɔe na wo be woalɔ̃ faa axɔ wò aɖaŋuɖoɖowo. Bu Yesu ƒe kpɔɖeŋua ŋu kpɔ.\n16. Nu kae míate ŋu asrɔ̃ tso amehehe kple nufiafia si wɔa dɔ nyuie la ŋu tso Yesu gbɔ?\n16 Yesu ɖoa to Fofoa ɣesiaɣi, ne esia bia be wòakpe fu vevie gɔ̃ hã. (Mat. 26:39) Eye etsɔ nu siwo wòfia amewo kple nunya si su esi la ŋuti kafukafua na Fofoa. (Yoh. 5:19, 30) Esi Yesu bɔbɔ eɖokui heɖoa to Fofoa ta la, esia he dzi anukwaretɔwo ɖe eŋu eye ewɔe hã be wònye nufiala si sea veve ɖe ame nu, si ƒe nu nyoa ame ŋu. (Xlẽ Luka 4:22.) Eƒe nya tuameɖowo dea dzi ƒo na ame siwo le abe aƒla si ŋe vɔ kloe alo akaɖi me ɖovu bibi si le tsitsim la ene. (Mat. 12:20) Ne amewo wɔ nu wòte ɖe Yesu dzi gɔ̃ hã la, eyia edzi wɔa nu le dɔmenyonyo kple lɔlɔ̃ me. Esia ɖe dzesi le ale si wòɖɔ eƒe apostolowo ɖo esime woɖe ɖokuitɔdidi kple nɔƒe gã didi ƒe nɔnɔme fia la me.—Marko 9:33-37; Luka 22:24-27.\n17. Nɔnɔme nyui kawoe akpe ɖe hamemetsitsiwo ŋu be woakplɔ Mawu ƒe alẽha la nyuie?\n17 Ehiã be ame siwo katã Mawu na ŋusẽe be woazã Ŋɔŋlɔawo atsɔ aɖo aɖaŋu na ame bubuwo la nasrɔ̃ Kristo ƒe kpɔɖeŋu. Ne wowɔe alea la, aɖee afia be wole lɔlɔ̃m faa be Mawu kple Via nafia mɔ yewo. Apostolo Petro ŋlɔ bena: “Mikplɔ Mawu ƒe alẽha si le miaƒe dzikpɔkpɔ te la, misubɔ abe dzikpɔlawo ene, menye le dzizizi ta o, ke boŋ kple lɔlɔ̃nu faa le Mawu ŋkume; menye le viɖe ƒoɖi didi ta hã o, ke boŋ kple dzi faa; menye be miaɖu aƒetɔ ɖe ame siwo nye Mawu tɔ la dzi o, ke boŋ be miazu kpɔɖeŋu na alẽha la.” (1 Pet. 5:2-4) Hamemetsitsi siwo bɔbɔna ɖe Mawu kple Kristo, si nye hamea ƒe ta, ƒe kpɔkplɔ te dzidzɔtɔe la ƒe agbagbadzedzewo ɖea vi na woawo ŋutɔwo kple ame siwo le woƒe dzikpɔkpɔ te la siaa.—Yes. 32:1, 2, 17, 18.\n18. (a) Nu kae Yehowa di tso dzilawo si? (b) Aleke Mawu kpena ɖe dzilawo ŋu be woate ŋu atsɔ woƒe agbanɔamedzia nyuie?\n18 Gɔmeɖose vevi ma wɔa dɔ le ƒomea hã me. Mawu gblɔ na ƒome ƒe tawo be: “Mi fofowo, miganɔ dziku dom na mia viwo o, ke boŋ miyi edzi mianɔ wo hem le Yehowa ƒe amehehe kple nuxɔxlɔ̃ me.” (Ef. 6:4) Aleke gbegbee nya sia nye ŋkubiãnyae? Lododowo 19:18 gblɔ be: “He . . . viwò, esime mɔkpɔkpɔ gali, eye mègana eƒe ku ƒe fɔɖiɖi nanɔ dziwò o.” Ɛ̃, Yehowa abia akɔnta tso dzila Kristotɔwo si ne womehe wo viwo ale si dze o! (1 Sam. 3:12-14) Gake Yehowa naa nunya kple ŋusẽ si hiã la dzilawo ne woƒo koko nɛ ɖokuibɔbɔtɔe, ne woku nu me le eƒe Nya la me, eye wozɔ ɖe gbɔgbɔ kɔkɔea ƒe mɔfiafia dzi.—Xlẽ Yakobo 1:5.\nMÍELE ALE SI MÍANƆ AGBE LE ŊUTIFAFA ME TEGBEE LA SRƆ̃M\n19, 20. (a) Ne míelɔ̃ xɔ Mawu ƒe amehehe la, yayra kawoe dona tso eme? (b) Nu kawo mee míadzro le nyati si kplɔ esia ɖo me?\n19 Asesẽ ŋutɔ be míagblɔ yayra siwo katã dona tso eme ne míelɔ̃ xɔ Mawu ƒe amehehe eye míesrɔ̃ Yehowa kple Yesu le ale si míehea ame bubuwoe me. Ne mede ɖeke o la, ƒomewo kple hamewo nɔa anyi le ŋutifafa me. Ame sia ame sena le eɖokui me be wolɔ̃ ye, wodea asixɔxɔ ye ŋu, eye yele dedie—esia nye yayra siwo gbegbe le ŋgɔ gbɔna la ƒe kpɔkplɔyiɖeme ko. (Ps. 72:7) Vavãe, manye amiɖeɖe ɖe nya be míagblɔ be Yehowa ƒe amehehe fiaa ale si míanɔ agbe tegbee le ŋutifafa kple ɖekawɔwɔ blibo me la mí, abe ƒome ɖeka si le eƒe kpɔkplɔ te la ene o. (Xlẽ Yesaya 11:9.) Ne míebua Mawu ƒe amehehe alea la, míakpɔ nu si tututu amehehe nye la adze sii nyuie: enye mɔ nyui aɖe si dzi Yehowa tona ɖenɛ fiana be yelɔ̃ mí.\n20 Le nyati si kplɔ esia ɖo me la, míagaƒo nu tso amehehe le ƒomea kple hamea me ŋu ayi ŋgɔe. Míasrɔ̃ nu tso ale si míamla mía ɖokuiwo ŋu. Tsɔ kpe ɖe eŋu la, míadzro ale si míaƒo asa na nane si vena wu veve si míase ne woɖɔ mí ɖo.


GBE BUBU Arabic Bengali Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Marathi Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Telugu Ukrainian Urdu\nAMEGBETƆ ƒe ŋutinya ƒe gɔmedzedze kee fuléle do mo ɖa zi gbãtɔ. Biblia me nuŋlɔɖi si le Mose I, 4:8 gblɔ be: “Eva ve me bena, esime wole gbe me la, Kain tso ɖe nɔvia Habel ŋuti, eye wòwui.” Biblia-ŋlɔla Yohanes bia be: “Eye nukaŋuti wòwui ɖo?” “Elabena eƒe dɔwɔwɔwo vɔ̃ɖi, eye nɔvia tɔwo le dzɔdzɔe.” (Yohanes I, 3:12) Nusiwo gbɔ fuléle tsona dometɔ ɖeka si bɔ wue na wowu Habel: eyae nye ŋuʋaʋã. Lododowo 6:34 gblɔ be: “Ŋutsu ƒe dziku ɖe wòʋãa ŋu.” Egbea la, ŋuʋaʋã ɖe hadomeɖoƒe ƒe amesinɔnɔ, kesinɔnu, nunɔamesiwo, kple mɔnukpɔkpɔ bubuwo ta kpɔtɔ le dzre dem amewo dome.\nNumanyamanya Kple Vɔvɔ̃\nGake nu geɖe siwo gbɔ fuléle tsona dometɔ ɖeka koe ŋuʋaʋã nye. Zi geɖe la, numanyamanya kple vɔvɔ̃ hã gbɔe fuléle tsona. Ðekakpui aɖe si le ƒuƒoƒo aɖe si lé fu ŋutigbalẽ bubu tɔwo heliheli me gblɔ be: “Mesrɔ̃ vɔvɔ̃ kura hafi va nya fuléle.” Numanyamanya gbɔe vɔvɔ̃ sia tsona zi geɖe. Le nya si The World Book Encyclopedia gblɔ nu la, nukpɔsusu aɖewo va nɔa nazãbulawo si “evɔ woŋea aɖaba ƒua kpeɖodzi siwo li dzi hafi kuna ɖe susu mawo ŋu. . . . Zi geɖe la, amesiwo bua nazã la troa nyateƒenya siwo tsi tre ɖe nukpɔsusu siwo le wo si xoxo la ŋu, wotrɔnɛ gbo, wogblɔnɛ bubui, heŋea aɖaba ƒua wo dzi gɔ̃ hã.”\nAfikawoe wokpɔa nukpɔsusu siawo tsonɛ? Internet dzi nyatakakanaƒe aɖe gblɔ be: “Blemanyadzɔdzɔwo gbɔe wòtso be nukpɔsusu aɖewo va le nuto aɖewo me tɔwo si, gake nusiwo me mía ŋutɔwo míeto hã gbɔe susu totro geɖe siwo le mía si la tso.”\nLe kpɔɖeŋu me le United States la, kluvisitsatsa de masɔmasɔ yevuwo kple amesiwo dzɔ tso Afrika dome—masɔmasɔ sia gali vaseɖe egbe. Zi geɖe la, dzilawo tsɔa ŋutigbalẽ bubu tɔwo ŋuti nukpɔsusu gbegblẽwo naa wo viwo. Yevu aɖe si ʋu eme be yelé fu ŋutigbalẽ bubu tɔwo gblɔ be nenemae wòdzɔ le ye gome hafi ŋutigbalẽ bubu tɔwo ŋuti seselelãme gbegblẽwo va su ye si “evɔ yemedo go ame yibɔwo le afi aɖeke kpɔ o.”\nAzɔ ame aɖewo hã li siwo xɔe se be amesiwo to vovo na yewo la mele ɖeke me kura o. Ate ŋu anye be masɔmasɔ aɖe si dzɔ ɖe ame aɖe kple ŋutigbalẽ bubu tɔ aɖe alo nuto bubu me tɔ aɖe dome zi ɖeka pɛ ta koe nukpɔsusu sia su esi. Tso ema dzi ko la, wotsoa nya me zi ɖeka kpla be nɔnɔme manyomanyo mae le ameƒomevi mawo alo nuto ma me tɔ ɖesiaɖe si.\nEle eme baa be etɔa ŋku ŋutɔ ne nyee nyo wu ƒe nɔnɔme le ame ɖekaɖeka aɖewo me, gake ne wòxɔ aƒe ɖe dukɔ blibo alo ameƒomevi aɖewo me la, ate ŋu ahe ku vɛ. Susu si le amewo si be dukɔ si me yewo tso, yewoƒe ŋutigbalẽ ƒe amadede, dekɔnu, alo gbegbɔgblɔ wɔe be yewole ŋgɔ na ame bubuwo la ate ŋu anyɔ nyee nyo wu ƒe seselelãme kple fuléle dutatɔwo alo dutanuwo ɖe wo me. Le ƒe alafa 20 lia me la, nyee nyo wu ƒe seselelãme ma dɔ amewo wowɔ ŋutasesẽnu zi geɖe.\nAnyo be míanya be menye ŋutigbalẽ ƒe amadede alo dukɔ si me ame tso kokokoe nyɔa fuléle kple nyee nyo wu ƒe seselelãme ɖe amewo me o. Numekula Clark McCauley si le Pennsylvania Yunivɛsiti ŋlɔ be “amewo me mama ɖe hatsotso eve me dzro ko, ne wòanye gakue woda ɖe yame tsɔ dzidze nu gɔ̃ hã la, ema ɖeɖe sɔ gbɔ ate ŋu ana hatsotso ɖeka me tɔwo nabui be yewoe nyo wu.” Klass etɔ̃lia me nufiala aɖe wɔ nusia ƒe kpɔɖeŋu esime wònɔ numekuku tɔxɛ aɖe wɔm, ale be wòma eƒe klass me ɖe hatsotso eve me—sukuvi siwo ƒe ŋku ƒe amadede nye blɔ kple esiwo tɔ le hɛ̃. Eteƒe medidi hafi fuléle ɖo hatsotso evea dome o. Ne amewo ɖo ƒuƒoƒowo le esi kamedefefe hatsotso ɖeka aɖe dze wo ŋu dzaa ta hã la, wote ŋu wɔa ʋunyaʋunya.\nAnyrawɔwɔ Siawo Katã Gɔme Ðe?\nGake nukatae amewo ɖea fuléle mawo ɖe go anyratɔe nenema zi geɖe? Numekulawo ku nya siawo me yi ŋgɔe gake susu aɖewo koe wodona ɖa kokoko. Clark McCauley ƒo numekuku siwo wòwɔ le amegbetɔ ƒe anyrawɔwɔ kple amedzidzedze ŋu ƒe nya gbogbo aɖewo nu ƒu. Numekukuawo dometɔ ɖeka me nya si wògblɔ la fia be “ŋutasẽnuwɔwɔ do ƒome kple aʋawɔwɔ kple aʋadziɖuɖu.” Numekulaawo kpɔe be “dukɔ siwo kpɔ gome le Xexemeʋa I kple Xexemeʋa II me, vevietɔ dukɔ siwo ɖu dzi le aʋa siawo me, va nɔ amewo wum wu tsã esi aʋaa ke.” Le nya si Biblia gblɔ nu la, míele aʋawɔwɔ ƒe ɣeyiɣi me. (Mateo 24:6) Ðe wòanye be aʋawɔwɔ mawo hã wɔ akpa aɖe ale be ŋutasesẽnuwɔna ƒomevi bubuwo dzi ɖe edzia?\nNumekula bubuwo le numeɖeɖe si tso amegbetɔ ƒe dzɔdzɔme ŋu dim na amegbetɔ ƒe anyrawɔwɔ. Wote kpɔ gblɔ le numekuku aɖe me be anyranuwɔna ƒomevi aɖewo tso “susu me tsi si nye serotonin ƒe agbɔmasɔmasɔ” gbɔ. Susu bubu aɖe si wodo ɖa wòde du enye be anyranuwɔna be ɖe míaƒe domenyiŋusẽmenugbagbeviwo me. Dunyaheheŋutinunyala aɖe gblɔ be “anye be ɖe wode [fuléle] ƒe akpa gã aɖe ame me tso dzɔdzɔme gɔ̃ hã.”\nBiblia ŋutɔ gblɔ be wotsɔ nɔnɔme baɖawo dzi amegbetɔ madeblibowoe eye gbegblẽƒewo le wo ŋu. (Mose I, 6:5; Mose V, 32:5) Ele eme baa be nya mawo ku ɖe amegbetɔwo katã ŋu ya. Gake menye amegbetɔwo katãe léa fu ame bubuwo susumanɔmee o. Ðeko wosrɔ̃nɛ hafi. Susuŋutinunyala Gordon W. Allport si wonya nyuie gblɔ be ‘dzesi boo aɖeke medzena le vidzĩwo ŋu be ŋutasẽnuwɔwɔ ƒe gbɔgbɔ le wo me o. Susu nyui le vidzĩwo si, wotena ɖe nusianu kloe ŋu, ameƒomevi ɖesiaɖe ko.’ Nusiwo ŋu woke ɖo alea ɖo kpe edzi be ŋutasẽnuwɔwɔ, nazãbubu, kple fuléle nye nɔnɔme siwo wosrɔ̃na koŋ! Alesi wòdze ƒã be amegbetɔwo te ŋu srɔ̃a fulélee la nye nusi zãm fuléle fialawo le kple ŋkubiã.\nTogbegblẽ na Amewo\nAmesiwo xɔ ŋgɔ le nusia wɔwɔ mee nye fuléle hatsotsowo abe Nazi dzidela takolikoliwo kple Ku Klux Klan ƒe ŋgɔnɔlawo. Zi geɖe la, hatsotso siawo me tɔwo tɔa ŋku sɔhɛ siwo tso ƒome gbagbãwo me eye wote ŋu blea wo nu bɔbɔe ale be wohea wo dea woƒe ha me. Sɔhɛ siwo bunɛ be yewo nye amemanɔsitɔwo eye be yewomeɖi naneke o la ate ŋu asusui be fuléle habɔbɔwo me nɔnɔ ana yewoase le yewo ɖokui me be ame le yewo ŋu.\nInternet hã nye dɔwɔnu sẽŋu aɖe si ame aɖewo zã tsɔ nyɔ fuléle ɖe amewo me. Le akɔnta si wobu nyitsɔ laa nu la, Nyadzraɖoƒe siwo dea fuléle ƒe dzi ƒo 1,000 sɔŋ ye le Internet dzi. The Economist magazine gblɔ be amesi tɔe Nyadzraɖoƒeawo dometɔ ɖeka nye la gblɔ dadatɔe be: “Internet na mɔnukpɔkpɔ su mía si be míegblɔ míaƒe nukpɔsusu na ame akpe alafa geɖe.” Eƒe Nyadzraɖoƒea ƒe akpa aɖe nye “Ðeviwo ƒe Nyatakakakpɔƒe.”\nNe ƒewuiviwo le haƒoƒowo dim le Internet dzi la, woate ŋu ava ke ɖe mɔfianu si akplɔ wo ayi Nyadzraɖoƒe bubu gbɔe bene woaɖe hadzidzi siwo dea fuléle ƒe dzi ƒo le afima. Zi geɖe la, ha siawo ɖina sesĩe henɔa gbodogbodo, eye nya siwo nu sẽ nɔa wo me siwo fiana be woalé fu ŋutigbalẽ bubu tɔwo. Azɔ Nyadzraɖoƒe siawo hã fiaa mɔ yia Internet dzi nyatakakanahawo, dzeɖohawo, alo nyadzraɖoƒe bubu siwo dea fuléle ƒe dzi ƒo gbɔ.\nTeƒe tɔxɛwo le Nyadzraɖoƒe siwo dea fuléle ƒe dzi ƒo dometɔ aɖewo siwo fefewo kple wɔnawo le na sɔhɛwo. Nyadzraɖoƒe aɖe si de Nazitɔnyenye dzi te kpɔ zã Biblia be yeatsɔ aʋli fuléle ŋutigbalẽ bubu tɔwo kple Yudatɔwo tae. Ƒuƒoƒoa wɔ nyatakakakpɔƒe si nyawo ɖoɖo ƒe dodokpɔwo le siwo me nya aɖewo fia fuléle ŋutigbalẽ bubu tɔwo. Nukae nye eƒe taɖodzinu? “Be wòakpe ɖe yevuvi sɔhɛwo ŋu be woase míaƒe ʋiʋliwo gɔme.”\nGake menye amesiwo dea fuléle ƒe dzi ƒo katãe le habɔbɔ siwo wɔa nu wɔmoya nenema me o. Hadomegbenɔnɔŋutinunyala aɖe si ŋlɔ nu tso aʋa siwo wowɔ nyitsɔ laa le Balkan-nutowo me ŋu gblɔ le nuŋlɔla kple dumegã bubume aɖewo ŋu be: “Nye nu ku esi mekpɔ be [wozãa nuŋɔŋlɔ ƒe] atsyã aɖe ƒomevi si nyɔa dzodzro ɖigbɔtɔ kekeake ɖe wo deviwo me, si nyɔa fuléle sesẽ ɖe wo me, esi flua tagbɔ na wo henaa womegabua nuwɔna aɖeke be egblẽ o . . . , eye wotrɔa gbo nuwo.”\nMele be míaŋe aɖaba aƒu akpa si subɔsubɔhakplɔlawo wɔna le nya sia me dzi o. Agbalẽŋlɔla James A. Haught gblɔ nya wɔmoya sia le eƒe agbalẽ si nye Holy Hatred: Religious Conflicts of the ‘90’s me be: “Nusi wɔ mo yaa ŋutɔ le ƒe 1990-awo mee nye be mawusubɔsubɔ gbɔe fuléle, aʋawɔwɔ, kple ŋɔdzidoname tso wu—evɔ eyae wobu be ana amegbetɔ nanyo dɔme ahaɖe ɖetsɔleme afia hafi.”\nEyata míekpɔe be nusiwo gbɔ fuléle tso sɔ gbɔ eye wo gɔme menya le sesem o. Ðe wòfia be mɔ aɖeke meli na ameƒomea be woato edzi adzudzɔ fulélenu siwo wòwɔ va yi movitɔe la wɔwɔ ake oa? Ðe nane li woate ŋu awɔ le ame ɖekaɖekawo ŋu kple le xexeame godoo atsɔ aɖu nugɔmemasemase, numanyamanya, kple vɔvɔ̃ si hea fuléle vɛ dzia?\nNazãbubu kple fuléle nye nɔnɔme siwo wosrɔ̃na!\nWomedzi mí kple . . .\n. . . fuléle kpakple nyee nyo wu ƒe seselelãmewo o\nFuléle habɔbɔwo le Internet zãm tsɔ le sɔhɛwo hem de woƒe hawo me\nMawusubɔsubɔ de dzre amewo dome zi geɖe\nƉoe Ɖe Amewo Ɖoe Ɖe Amewo Nusiwo Gbɔ Fuléle Tsona\ng01 8/8 axa 4-7


Hebritɔwo 7 | Biblia Le Internet Dzi | Xexe Yeye Gɔmeɖeɖe (1984)\n7 Elabena Melxizedek sia, si nye Salem fia, Mawu Dziƒoʋĩtɔ la ƒe nunɔla, ame si va kpe Abraham esime wòtrɔ tso fiawo wuƒe gbɔna, eye wòyrae, 2 eya, ame si Abraham tsɔ nuwo katã ƒe ewolia na la, gbã la, eƒe ŋkɔ gɔmee nye “Dzɔdzɔenyenyefia,” eye wònye Salem fia hã, si gɔmee nye, “Ŋutifafafia.” 3 Esi wònye tɔ kple nɔ kpakple dzidzime ŋuti nuŋlɔɖi aɖeke mele esi o, eye ŋkekewo ƒe gɔmedzedze kple agbe ƒe nuwuwu meli nɛ o, ke boŋ wona wòle abe Mawu ƒe Vi la ene ta la, enye nunɔla tso mavɔ me yi mavɔ me. 4 Eya ta mikpɔ ale si gbegbe ame sia, si ƒome ƒe ta Abraham tsɔ nu siwo wòha la ƒe nyuitɔwo ƒe akpa ewolia na la, loloe ɖa. 5 Nyateƒee, wode se na Lewi viwo dometɔ siwo woɖoa nunɔlawoe la be woaxɔ nuwo ƒe ewolia tso dukɔ la, si nye wo nɔviwo, si le Se la nu, ne ame siawo do tso Abraham ƒe ali me kura gɔ̃ hã. 6 Gake eya, ame si metso woƒe dzidzimea me o la, xɔ nuwo ƒe ewolia le Abraham si, eye wòyra ame si si ŋugbedodoawo nɔ la. 7 Ðikeke aɖeke mele eme o be, ame si nye gãtɔ la yra ame si nye suetɔ. 8 Eye le go gbãtɔ me la, ame siwo le kukum lae xɔa nuwo ƒe ewolia, gake le go kemɛa me la, ame si ŋu woɖi ɖase le be ele agbe lae. 9 Eye mate ŋu agblɔ be, Lewi, ame si xɔa nuwo ƒe ewolia, la kura gɔ̃ hã to Abraham dzi xe nuwo ƒe ewolia, 10 elabena eganɔ tɔgbuia ƒe ali me kokoko esime Melxizedek va kpee. 11 Eya ta ne ɖe blibodede vana to Lewitɔwo ƒe nunɔlanyenye dzi nyateƒe la (elabena wotsɔe kpe ɖe Se la ŋu na dukɔa), nu ka tae wògahiã be nunɔla bubu natsi tsitre abe Melxizedek ene, eye womegblɔ le eŋu be ele abe Aron ene o? 12 Elabena esi wole nunɔlanyenyea ɖɔlim ta la, eva hiã be woaɖɔli se la hã. 13 Elabena ame si ŋuti wogblɔ nya siawo le la nye to bubu me tɔ, tso ame siwo dometɔ aɖeke mesubɔ le vɔsamlekpui la gbɔ kpɔ o dome. 14 Elabena eme kɔ ƒãa be mía Aƒetɔ la do tso Yuda, si nye to si ŋu Mose megblɔ nya aɖeke le ku ɖe nunɔlawo ŋu o, la me. 15 Eye eme gakɔ ɖe edzi ƒãa be nunɔla bubu si le abe Melxizedek ene la tsi tsitre, 16 ame sia va zu alea, menye le sea ƒe ɖoɖo si nɔ ŋutilã nu la nu o, ke boŋ le agbe si womate ŋu atsrɔ̃ o la ƒe ŋusẽ nu, 17 elabena woɖi ɖase tso eŋu be: “Nunɔla nènye abe Melxizedek ene yi mavɔmavɔ me.” 18 Eya ta le nyateƒe me la, woɖe se si do ŋgɔ la ɖa le eƒe gbɔdzɔgbɔdzɔ kple viɖemanɔŋu ta. 19 Elabena Se la mena naneke de blibo o, ke boŋ mɔkpɔkpɔ si nyo wu, si wotsɔ va kpee, si dzi míeto le tetem ɖe Mawu ŋu, lae. 20 Eye esi wònye womewɔe atamkaka manɔŋui o ta la, 21 (elabena le nyateƒe me la, ame aɖewo li, siwo zu nunɔlawo atamkaka manɔŋui, gake ame aɖe li, si ŋu atamkaka aɖe kpe ɖo, eye Ame si ka atam ma la gblɔ le eŋu be: “Yehowa ka atam (eye mavee o) be, ‘Nunɔla nènye yi mavɔmavɔ me,’”) 22 nenema kee Yesu hã va zu megbedanu na nubabla si nyo wu la. 23 Gawu la, ame geɖewo va zu nunɔlawo ɖe wo nɔewo yome le esi ku meɖe mɔ be woayi edzi asubɔ o ta, 24 gake esi eya le agbe tegbee ta la, ame aɖeke mexɔna ɖe eƒe nunɔlanyenye la teƒe o. 25 Eya ta ate ŋu aɖe ame siwo to edzi le tetem ɖe Mawu ŋu la bliboe hã, elabena ele agbe ɣesiaɣi, be wòaxɔ woƒe nya ɖe akɔ. 26 Elabena nunɔlagã sia tɔgbi ye dze na mí, nuteƒewɔla, ame maɖifɔ, si ŋu ɖiƒoƒo aɖeke mele o, si woɖe ɖa tso nu vɔ̃ wɔlawo ŋu, eye wòkɔ wu dziƒowo. 27 Mehiã be wòanɔ vɔ sam gbe sia gbe, gbã ɖe ye ŋutɔ ƒe nu vɔ̃wo ta, eye emegbe ɖe dukɔ la tɔwo ta, abe ale si nunɔlagã mawo wɔna ene o: (elabena ewɔ esia zi ɖeka ɖe ɣeyiɣiawo katã nu esime wòtsɔ eɖokui na;) 28 elabena Se la ɖoa ame siwo ŋu gbɔdzɔgbɔdzɔwo le la nunɔlagãwo, gake atamkanya si va ɖe Se la yome ya ɖo Vi aɖe, si wowɔ bliboe la, tegbee.


2 Korintotɔwo 4 | Biblia Le Internet Dzi | Xexe Yeye Gɔmeɖeɖe (1984)\n2 Korintotɔwo 4:1-18\n4 Esia tae esi subɔsubɔdɔ sia le mía si le nublanuikpɔkpɔ si woɖe fia mí ta la, míenaa ta o; 2 ke boŋ míegbe nu le bebemenu, siwo ta wòle be ŋu nakpe ame ɖo la gbɔ, eye míezɔna le ayemenuwɔwɔ me o, eye míetɔa tsi Mawu ƒe nya la o, ke boŋ míeɖea mía ɖokui fiaa amewo katã ƒe dzitsinya le Mawu ŋkume, esi míenana nyateƒea dzena. 3 Ke ne wotsyɔ nu nya nyui si gblɔm míele la dzi vavã la, ame siwo le tsɔtsrɔ̃m la domee wotsyɔ nu edzi le, 4 ame siwo dome nuɖoanyi sia ƒe mawu gbã ŋku na dzimaxɔsetɔwo ƒe tamesusu le, bene Kristo la, si nye Mawu ƒe nɔnɔme la, ŋuti ŋutikɔkɔe nya nyui la ƒe kekeli nagaklẽ ɖe wo me o. 5 Elabena míele gbeƒã ɖem mía ɖokui o, ke boŋ Kristo Yesu, be eyae nye Aƒetɔ la, kple mía ŋutɔwo, be míenye miaƒe kluviwo le Yesu ta. 6 Elabena Mawue nye ame si gblɔ be: “Kekeli neklẽ tso viviti me,” eye wòklẽ ɖe míaƒe dziwo dzi, bene wòatsɔ Mawu ŋuti sidzedze si ŋu ŋutikɔkɔe le la ato Kristo ƒe mo dzi aklẽ ɖe wo dzi. 7 Ke hã, nu xɔasi sia le mía si le anyigoewo me, bene ŋusẽ si gbɔ dzɔdzɔmetɔ ŋu la nanye Mawu tɔ, ke menye esi atso mía ŋutɔwo gbɔ o. 8 Womimi mí ɖo le mɔ sia mɔ nu, gake menye ale gbegbe be míedo kpo ʋaʋã o; míetɔtɔ, gake menye be míenya nu si míawɔ kura o; 9 wotia mía yome, gake womegblẽ mí ɖi o; woxlã mí ɖe anyi, gake wometsrɔ̃ mí o. 10 Afi sia afi si míeyina la, míetsɔa ale si wowɔ nu ɖe Yesu ŋu hewui la ɖe míaƒe ŋutilã me gbe sia gbe, bene Yesu ƒe agbe nadze le míaƒe ŋutilã hã me. 11 Elabena wotsɔ mí, ame siwo le agbe la, dzea ŋgɔ ku ɣesiaɣi le Yesu ta, bene Yesu ƒe agbe nadze le míaƒe ŋutilã, si kuna, la hã me. 12 Ale ku le dɔ dzi le mía me, gake agbe le dɔ dzi le miawo ya mia me. 13 Ke esi xɔse ƒe gbɔgbɔ si le mía si la sɔ kple esi ŋu woŋlɔ ɖi le be: “Meɖee fia be mexɔ edzi se, eya tae meƒo nu ɖo” ta la, míawo hã míeɖenɛ fiana be míexɔ edzi se, eya tae míeƒoa nu ɖo, 14 eye míenyae be ame si fɔ Yesu ɖe tsitre la afɔ míawo hã ɖe tsitre kpe ɖe Yesu ŋu, eye wòaɖe mía kpli miawo siaa afia. 15 Elabena wowɔ nuwo katã le mia ta, bene amenuveve, si dzi ɖe edzi la, nasɔ gbɔ ɖe edzi le ame geɖe wu ƒe akpedada ta, hena Mawu ƒe kafukafu. 16 Eya ta míenaa ta o; ke boŋ ne ame si míenye le gotagome le gbegblẽm hã la, kakaɖedzi li be, wole ame si míenye le ememe ya wɔm yeyee tso ŋkeke yi ŋkeke. 17 Elabena togbɔ be ɣeyiɣi vi aɖe ƒe xaxa si nu mesẽ o koe wònye hã la, ehea ŋutikɔkɔe gã mavɔ si ƒe kpekpeme ƒoa nu sia nu ta sãsãsã la vanɛ na mí; 18 esi míenana be, míaƒe ŋkuwo menɔa nu siwo wokpɔna la ŋu o, ke boŋ nu siwo womekpɔna o la ŋu. Elabena nu siwo wokpɔna la nɔa anyi ɣeyiɣi vi aɖe ko, gake nu siwo womekpɔna o ya nɔa anyi tegbee.\n2 Korintotɔwo 4


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese\nKUÐAGBE, August 24, 2005 dzie—enye ŋkeke si dzi ŋdɔ ʋu nyuie eye xexeme xɔ dzo le New Orleans, Louisiana, le United States (États-Unis). Alan kple eƒe ƒomea dzo le aƒeme be yewoaɖanɔ Beaumont, Texas, afisi didi kilometa 300 le ɣetoɖoƒe gome, hena ŋkeke ʋɛ aɖewo. Wotsɔ nudodo siwo woazã le ŋkeke atɔ̃ me ɖe asi. Alan gblɔ be: “Míese nya aɖeke tso Katrina Ahomya, si nɔ bablam le Florida ƒe ɣedzeƒe kpa dzi ŋu o. Ke hã eva dze kɔte le Fiɖagbe zã me be ahom gblẽnu sesẽtɔ aɖe le tutu ge le New Orleans.”\nLe Kwasiɖagbe, August 28 dzi la, edze ƒã be ahomya sia si woyɔ be Katrina la anye sesẽtɔwo kekeake dometɔ ɖeka. New Orleans dua dzikpɔla de se be woaʋu le dua me. Esia wɔe be ʋu akpe geɖewo nɔ zɔzɔm blewu ɖo ta dziehe kple ɣetoɖoƒe, eye esia wɔe be mɔ gãwo dzi xe. Ame akpe geɖe siwo si ʋu mele o si yi ɖadi sitsoƒewo, eye ame bubuwo ɖo ta lãmesẽfefewɔƒe gã si woyɔna be Superdome. Ame aɖewo tiae be yewomaʋu o, ke boŋ yewoanɔ aƒeme vaseɖe esime ahom la nu nayi.\n‘Ne Wogaɖe Gbeƒãe be Woaʋu la, Nyee Anye Ame Gbãtɔ si Aʋu!’\nJoe, si nye Yehowa Ðasefo, nye amesiwo tiae be yewoanɔ aƒeme la dometɔ ɖeka. Eka ɖe edzi be yeate ŋu anɔ te ɖe ahom la nu le aƒeme. Ebui be ahom siwo tu va yi megblẽ nu boo abe alesi dziɖuɖua ɖe gbeƒãe ene o. Egblɔ be: “Mebui be mate ŋu anɔ te ɖe enu ahatsi agbe. Gake kasia, nye nukpɔsusu trɔ! Ya sesẽawo kple tsiawo nu sẽ ale gbegbe. Kasia makpɔ la, ya klo nye xɔa tame. Emegbe tsia nɔ ɖɔɖɔm kabakaba ŋɔdzitɔe ale gbegbe be, le gaƒoƒo etɔ̃ megbe la, tsia ɖɔ va ɖo meta 3 sɔŋ! Tsia nɔ sisim ge ɖe xɔa me kabakaba ale gbegbe be, ele nam be mayi tuɖedzi gbãtɔa dzi. Alesi ya la nɔ ƒoƒom henɔ ɖiɖim sesĩe kple alesi wòwɔ abe ɖe glia le mumu ge ene la na vɔvɔ̃ ɖom ŋutɔ. Xɔa ƒe dzisasrãwo hã te gege. Azɔ mete alesi mawɔ asi ŋu bubu.\n“Ewɔ nam be mati kpo dze tsi dzeagboa me. Gake tsia nɔ sisim sesĩe le gota ŋɔdzitɔe. Ya sesẽa nɔ tsia nyamam le mɔdodoawo dzi abe ƒutsotsoewo ene. Menyae be ne meti kpo dze eme la, ɖewohĩ manyrɔ godoo.”\nMlɔeba la, tɔdziʋu aɖe va xɔ na Joe hekɔe yi ɖada ɖe tɔdzisasrã aɖe dzi. Ame kukuwo kple nusiwo ƒaƒã la xɔ tsia ŋgɔ keŋ le ete. Etsi ʋu aɖe tame dɔ zã ma me. Le ɣeyiɣi aɖe megbe la, wotsɔ helikɔpta kɔe eye emegbe bɔs aɖe kɔe yi New Orleans Nutome Hahoo Takpeƒe. Egblɔ be: “Amesiwo nɔ afima la xɔm nyuie. Va ɖo ɣeaɖeɣi la, metɔtɔ le ɖokuinye me vevie. Nya si xɔ susu me nam koe nye, ‘Afikae magakpɔ tsi le ano?’”\nEmegbe, esi Joe va nɔ nusiwo dzɔ ŋu bum la, ede dzesii be yeate ŋu aƒo asa na nu dziŋɔ siwo me yeto la hafi. Egblɔ be: “Mesrɔ̃ nu tso eme. Ne wogagblɔ be, ‘Miʋu la,’ nyee anye ame gbãtɔ si aʋu!”\nEdo Toku Nuxlɔ̃ame, Edi Sitsoƒe le Ati Me\nAhom la gblẽ nu vevie le dugã siwo nye Biloxi kple Gulfport, siwo le Mississippi-tɔsisia ƒe go ŋu, la me hewu ame geɖe. Le The New York Times nyadzɔdzɔgbalẽ, si wota le August 31, 2005 dzi, ƒe nya nu la, Vincent Creel, si nye Biloxi-dua ƒe hadomenyawo gbɔkpɔlawo ƒe amegã, gblɔ be: “Ame geɖe do toku gbeƒã si woɖe be woaʋu la, le esi woa ŋutɔwo alo woƒe aƒewo te ŋu nɔ te ɖe Camille Ahomya si tu [le ƒe 1969 me] nu dzidzedzetɔe ta.” Togbɔ be wobu Camille Ahomyaa be esesẽ wu Katrina Ahomyaa hã la, le Aƒetɔ Creel ƒe nya nu la, Katrina ‘lɔ tsi dzeagbo si womate ŋu axe mɔ na o ɖe nu abe tsunami ene.’\nInell, si nye amesi tsi le Biloxi-dua me hã nye amesi do toku nuxlɔ̃amea. Egblɔ be: “Míetsi agbe le ahom vovovo siwo tu le ƒe geɖe siwo va yi me la me. Eyata nyemetsi dzi ɖe Katrina ŋu boo o.” Esi Inell ƒo lɔ̃xoa si xɔ ƒe 88, viaŋutsu, vianyɔnu, kple vianyɔnua srɔ̃ nu ƒu hekpe ɖe avu eve kple dadi etɔ̃ ŋu vɔ la, woɖoe be yewomaʋu le yewoƒe aƒe si wotu wòsẽ nyuie la me o. Mlɔeba, ahom la va tu le Biloxi le ŋdi ga 10 me lɔƒo, le August 29 lia dzi. Inell gblɔ emegbe be: “Mekpɔ be tsi te gege ɖe xɔdɔmeawo dometɔ ɖeka me to aƒea megbe lɔƒo. Eye emegbe ete gege ɖe afisiafi. Míelia yi xɔtaxɔ me be míanɔ dedie. Gake tsia gbe tɔtɔ. Eva hiã be míado go le xɔtaxɔa me le esi míenɔ vɔvɔ̃m be tsia ava xaxa mí ɖe afima ta. Gake afikae míasi ayi?\n“Eva hiã be vinyeŋutsu naɖe do aɖe to fesre me ale be míate ŋu aƒu tsi to eme ado ɖe gotatsia me. Azɔ míele tsia ta helé xɔgbanuawo ɖe asi be míaganyrɔ o. Mí ame etɔ̃ míeyi aƒea ƒe ɖusime, eye vinyenyɔnu hã yi miame . Mekpɔ be ati gã aɖe tsɔ ɖe mía gbɔ. Mía kple vinyeŋutsu, kple lɔ̃xonye, míeƒu tsi yi atia gbɔ hevãe goŋgoŋ. Emegbe mese vinyenyɔnua ƒe ɣlidodo be, “Dada! Dada!” Vinyenyɔnua srɔ̃, si nye ame mamlɛtɔ si do le xɔtaxɔa me la, ƒu tsi yi egbɔ va xɔ nɛ. Wo ame evea dze agbagba yi ɖage ɖe tɔdziʋu aɖe si wosi kae ɖe aƒea ŋgɔ si nɔ agba sam le tsia dzi le aƒea kasa la me. Woƒoe ɖe nunye be mava ge ɖe tɔdziʋua me. Nyemedi be made nye agbe afɔku me o, le tsia ƒe agbodzedze ta. Mekpɔe be menɔ dedie le atia me, eye meɖoe be nyemadzo o.\n“Afisi menɔ la wɔe be menɔ alesi tsia nɔ sisim le mɔdodoa dzi kple aƒea ŋu godoo la kpɔm. Mete ŋugble dede le nye nɔnɔmea ŋu, eye mekpɔe be mewɔ nu movitɔe le esi nyemeɖo to nuxlɔ̃ame si wona be míaʋu o la ta.\n“Vivivi la, tsia te miemie, eye mlɔeba, mí katã míeva ɖo tɔdziʋu la me! Emegbe dzotsiʋu aɖe va do eye wotsɔ mí yi kɔdzi. Le nyateƒe me la, edzɔ dzi na mí ŋutɔ be míetsi agbe!”\nÐoɖo Siwo Ðasefowo Wɔ ɖe Ʋuʋu Ŋu\nKatrina ƒe nugbegblẽ de Gulf Coast nutoa me godoo, afisi aƒe akpe aɖewo dome gblẽ le, tso Louisiana ƒe ɣedzeƒe va ɖo Alabama nutoawo me. Gake ahom ƒe tutu menye nu yeye na United States ƒe nuto ma me tɔwo o. Eyata Yehowa Ðasefowo dzra ɖo ɖe ʋuʋu ŋu ƒe geɖewo do ŋgɔ. Ƒe sia ƒe, zi geɖe le June me, hafi ahomtuɣiwo naɖo la, Yehowa Ðasefowo ƒe hame 21 siwo le New Orleans dugã titinanutowo me gagbugbɔ toa ʋuʋu kpata ŋuti ɖoɖowo ƒe mɔfiamewo me. Esia ta, Ðasefo akpa gãtɔ siwo le nutoa me nya nusi wòle be woawɔ le nudzɔdzɔ kpatawo me. Aleke ɖoɖoa wɔ dɔe le Katrina Ahomya la tuɣi?\nEsime dziɖuɖumegãwo nya ɖe gbeƒãe be ehiã be woaʋu le dua me ko la, hamemetsitsi siwo le hame ɖesiaɖe me de dzi ƒo na woƒe hamea me tɔwo be woaʋu. Ame geɖewo wɔ ɖoɖo le wo ɖokui si heʋu kple woƒe ƒometɔwo alo xɔlɔ̃wo. Wowɔ ʋu ŋuti ɖoɖo tɔxɛwo hena kpekpeɖeŋu nana ame tsitsiwo kple dɔnɔwo. John, si nye Ðasefowo ƒe kpekpeɖeŋunakɔmiti me tɔwo dometɔ ɖeka, gblɔ be, “Meka ɖe edzi vevie be to wɔwɔ ɖe ɖoɖo sia dzi me la, míeɖe ame geɖewo ƒe agbe.” Ale wɔ Yehowa Ðasefowo dometɔ akpa gãtɔ te ŋu do le dua me hafi ahomya la te tutu. Yehowa Ðasefowo ƒe alɔdzedɔwɔƒe si le United States wɔ ɖoɖo ɖe nudzɔdzɔ kpatawo ƒe kpekpeɖeŋunakɔmitiwo ŋu bena woate ŋu ana kpekpeɖeŋu siwo hiã kpata la amewo le nuto siwo me ahomyaa gblẽ nu le me.\nÐasefowo Didi le Astrodome la Me\nWonɔ nuɖuɖu, tsi, kple dzeƒe nam sitsoƒedila 16,000, siwo dometɔ akpa gãtɔ tso Louisiana, la le lãmesẽfefewɔƒe si woyɔna be Astrodome le Houston, Texas. Ðasefowo ƒe kpekpeɖeŋunakɔmiti si le Houston see be Ðasefo aɖewo hã le ameha nyadri ma dome. Gake aleke woawɔ ake ɖe wo ŋu?\nLe Fiɖagbe ŋdi kanya, le September 2 lia dzi la, Ðasefowo ƒe hamemetsitsiwo ƒe ha aɖe va ɖo Astrodome la hena wo nɔvi siwo ka hlẽ la didi. Esi wokpɔ ame akpeakpe siwo dome ŋutsuwo, nyɔnuwo, sɔhɛwo, ɖeviwo, kple vidzĩwo le kaka ɖe bɔlƒoƒe gãa ma la, ewɔ dɔ ɖe wo dzi ŋutɔ. Abawo yɔ teƒe gbadza si woƒoa bɔl le la fũ hekpe ɖe sitsoƒedila siwo nɔ lalam dzigbɔɖitɔe be woakpɔ yewoƒe kuxia gbɔ na yewo la ŋu. Amewo nɔ fli legbewo me henɔ lalam be dɔnɔdzikpɔlawo nakpɔ yewo gbɔ, eye kɔdzidɔwɔlawo nɔ du dzi henɔ dɔnɔwo kɔm de dɔnɔkɔʋuwo me.\nEwɔ nuku na Samuel, si nye Ðasefowo ƒe hamemetsitsiawo dometɔ ɖeka wògblɔ be: “Ðeko wòwɔ nam abe sitsoƒesaɖa aɖe titinae mele ene.” Aleke woawɔ ake ɖe Ðasefo ʋɛ aɖewo ŋu le ameha nyadri sia dome? Hamemetsitsiawo dze egɔme nɔ yiyim henɔ gbɔgbɔm le afɔtoƒeawo helé ʋuƒo siwo dzi woŋlɔ nu ɖo tsɔ nɔ Ðasefowo kpem be woaɖe wo ɖokui afia la ɖe asi. Esi wodi wo ʋuu gaƒoƒo etɔ̃ sɔŋ do kpoe la, wokpɔe dze sii be ehiã be yewoazã mɔnu si awɔ dɔ wu. Wobia tso Atitsoga Dzĩ Habɔbɔ si be wòaɖe gbeƒã le hahoo nuƒomɔ̃ dzi be: “Taflatse, mi amesiwo katã nye Yehowa Ðasefo xɔnyɔnyrɔwo la, miyi ɖe xɔtexɔ si le ɣedzeƒe gome la me.”\nMlɔebaa, Ðasefowo te dodo ɖekaɖeka henɔ nu kom dzidzɔtɔe. Samuel gblɔ be: “Wonɔ dzidzɔvi fam. Woku ɖe mía ŋu hevã míaƒe abɔwo goŋgoŋ. Wonɔ vɔvɔ̃m be ne yewoɖe asi le mía ŋu la, yewoava bu ɖe ameha la dome.” Le Fiɖagbe kple Memleɖagbe la, woke ɖe Ðasefo 24 ŋu eye wokplɔ wo yi ɖe Ðasefowo ƒe kpekpeɖeŋunaƒe.\nNunɔamesi aɖeke menɔ wo dometɔ akpa gãtɔ si o, negbe woƒe awu ƒoɖi siwo le wo ŋu la koe. Ðasefo nyɔnu aɖe kɔ aɖaka sue aɖe, si ƒe lolome le abe afɔkpago ene, ɖe asi. Agbalẽ vevi aɖewo le eme—esiawo koe nye nusiwo ta wòte ŋu kpɔ le ahomya gblẽnua me.\nAme geɖe de dzesi hamemetsitsi siwo yi Astrodome la me be wonye Yehowa Ðasefowo, eye wote ɖe wo ŋu bia wo Biblia kple Biblia-srɔ̃gbalẽwo. Wodɔ Biblia siwo wu 220. Ðasefoawo ma July 22, 2005, ƒe Nyɔ! ƒe tata, si sɔ ɖe ɣeyiɣia dzi nyuie la hã, si ƒe akpaa dzi nyatiae nye “Dzɔdzɔmefɔkuwo—Ðe Wole Gã Dom ɖe Edzia?”\nAme Aɖewo Trɔ Gbɔ Va Woƒe Aƒewo Me\nAgbetsilawo dometɔ ɖekae nye nyadzɔdzɔŋlɔla bibi aɖe si ganye New Orleans Television dɔwɔƒea dzikpɔla. Le eƒe dɔa ta la, ekpɔ dzɔdzɔmefɔku geɖe siwo dzɔ va yi teƒe. Etrɔ yi eƒeme le Jefferson Parish, Louisiana, be yeaɖafɔ yeƒe nunɔamesi aɖewo. Egblɔ be: “Edzi ŋɔ nam ŋutɔ. Dzɔdzɔmefɔkua tsrɔ̃ nusianu ɖa keŋkeŋ. Míekpɔ mɔ̃ siwo wotu tsɔ xea mɔ na tsiwo la gbã eye tsiawo va kɔ ɖe tsimɔwo me hegbagba ɖi bababa. Eye ya sesẽ la hã gblẽ nu geɖe. Nye aƒea gbã keŋkeŋ. Aƒea me yɔ fũ kple adru kple nu ƒaƒãwo, henɔ ʋeʋẽm kũ. Ʋeʋẽa nu sẽ ŋutɔ. Nu bliboa dzi ŋɔ ŋutɔ, edzi ŋɔ ale gbegbe. Gake míeda akpe be míekpɔtɔ le agbe.”\nAlan, si ŋu míeƒo nu tsoe le gɔmedzedzea me la, trɔ yi eƒe aƒeme le Metairie, New Orleans gbɔtodu aɖe si le ɣetoɖoƒe kpa dzi, mlɔeba. Ahomyaa gblẽ nu le dua me ale gbegbe. Egblɔ be: “Eteƒe kpɔkpɔ te ɖe ame dzi ŋutɔ. Edzi ŋɔ ale gbegbe. Ðeko wòle abe atɔmik bɔmb ye woda ɖe dua dzi ene. Nudzɔdzɔa ŋuti nya sese alo ekpɔkpɔ le television dzi awɔ dɔ ɖe dziwò ya. Gake nu bubu kurae wònye be wò ŋutɔ nàzɔ alo aku ʋu to miaƒe nutoa me eye nàkpɔ nugbegblẽawo teƒe ŋutɔŋutɔ—nusiwo wògblẽ nu sẽ hede didiƒe ale gbegbe. Esesẽ ŋutɔ be woaxɔ edzi ase.\n“Le kpɔɖeŋu me, alesi teƒea nɔ ʋeʋẽm la nɔ abe nu kukuwo ene, ame kuku ƒe ʋeʋẽe. Dɔwɔƒe geɖe gbã keŋkeŋ alo tsi tɔ me. Kpovitɔwo kple asrafowo nɔ dzogoe ɖesiaɖe dzi. Ðeko wòle abe aʋagbedzie ene.”\nDugãa, dukɔa, kple dziɖuɖumegãwo siaa wɔ kpekpeɖeŋunaɖoɖowo. Dziɖuɖua ƒe Kpekpeɖeŋunadɔwɔƒe vevitɔe nye FEMA (Federal Emergency Management Agency [Dukɔa ƒe Nyakpatawo Gbɔkpɔdɔwɔƒe]). Dɔwɔƒe bubuwo hã dze agbagba na kpekpeɖeŋu ame akpe geɖe. Ʋu gãwo tsɔ nuɖuɖu, awudodo, kple tsi yi ɖe nuto siwo me ahom la gblẽ nu le me. Eteƒe medidi o, FEMA te gaxɔgbalẽvi nana amewo henɔ gakpekpeɖeŋu bubuwo hã nam agbetsilawo ale be woate ŋu akpɔ woƒe nuhiahiãwo gbɔ hena ŋkeke alo kwasiɖa ʋɛ aɖewo. Vaseɖe fifia la, aleke nɔnɔmea nɔ na Yehowa Ðasefowo?\nNugbegblẽwo Ŋuti Kɔntabubu Kple Ðɔɖɔɖodɔwo\nEsi ahomyaa tu vɔ teti ko la, Ðasefowo ɖo ƒuƒoƒo vovovowo anyi be woayi teƒe siwo afɔkua dzɔ le bena woanya Ðasefowo ƒe aƒe siwo gbã kple Fiaɖuƒe Akpata siwo dome gblẽ ƒe agbɔsɔsɔme. Aleke woate ŋu awɔ dɔ nyadri mae? Yehowa Ðasefowo ƒe Dziɖuha si le Brooklyn, New York, da asi ɖe edzi be woaɖo kpekpeɖeŋunakɔmitiwo le United States Alɔdzekɔmitia ƒe dzikpɔkpɔ te. Eye wokpe Nutome Xɔtukɔmiti siwo le United States ƒe akpa geɖe hã hena ɖɔɖɔɖodɔawo gɔme dzedze. * Dɔ ka sinu gbegbe wote ŋu wɔ?\nLe February 17, 2006 dzi la, kpekpeɖeŋunaha si le Long Beach, Mississippi, ka nya ta be le Ðasefowo ƒe aƒe 632 siwo dome gblẽ le yewoƒe nutoa me dome la, woɖɔ 531 ɖo keŋkeŋ, si wɔe be aƒe 101 koe nye esiwo kpɔtɔ woaɖɔ ɖo. Ðasefoawo na kpekpeɖeŋu nutoa me tɔ siwo menye Ðasefo o hã. Nu gblẽ le Fiaɖuƒe Akpata 17 ƒe xɔdzisasrãwo ŋu vevie, eye kaka February ƒe domedome naɖo la, wogbugbɔ ɖɔ wo dometɔ 16 ɖo. Ke Baton Rouge, Louisiana kpekpeɖeŋunakɔmitia ya ɖe?\nKpekpeɖeŋunakɔmiti siae kpɔa Louisiana nutoa, afisi Katrina Ahomya la gblẽ nu le vevie, ƒe nyawo gbɔ. Le Ðasefowo ƒe aƒe 2,700 siwo hiã ɖɔɖɔɖo dome la, kaka February ƒe domedome naɖo la, wodzra wo dometɔ 1,119 ɖo keŋkeŋ, eyata dɔ gã aɖe gakpɔtɔ li kpekpeɖeŋunakɔmiti ma nawɔ. Azɔ hã, wogana kpekpeɖeŋu aƒelika kple ƒometɔ siwo hiã tu vevie la hã. Fiaɖuƒe Akpata 50 dome gblẽ vevie. Gake kaka February naɖo la, woɖɔ wo dometɔ 25 ɖo. Le Texas la, enɔ na Houston ƒe kpekpeɖeŋunakɔmitia be wòadzra aƒe 871 siwo ŋu Rita Ahomyaa gblẽ nu le le September me la ɖo. Kaka February 20 lia naɖo la, wodzra wo dometɔ 830 ɖo.\nNusi Míasrɔ̃ tso Katrina-fɔkua Me\nAme akpe siwo ŋu Katrina gblẽ nu le srɔ̃e be, ele vevie be woaɖo to nuxlɔ̃ame. Ðikeke mele eme o be, ame geɖe alɔ̃ ɖe Joe, si ŋu míeƒo nu tsoe va yi, ƒe nyaa dzi. Egblɔ be: “Ne wogagblɔ be, ‘Miʋu la,’ nyee anye ame gbãtɔ si aʋu!”\nYehowa Ðasefowo yi edzi le kpekpeɖeŋu nam ame siwo dzi afɔkua dzɔ ɖo le Gulf nutoa me. (Galatiatɔwo 6:10) Ke hã, menye Kpekpeɖeŋunanadɔ aɖe koe woƒe subɔsubɔdɔa nye o. Ke boŋ, Yehowa Ðasefowo ƒe dɔ vevitɔ—si wowɔna le dukɔ 235 me le xexeame godoo—ye nye be woaxlɔ̃ nu amewo ku ɖe nudzɔdzɔ aɖe si le vevie wu ahomya aɖe si tu aƒe ŋu. Biblia gblɔ ɖi be eteƒe madidi o Mawu ahe nuɖoanyi mavɔ̃mawu sia ava nuwuwui, eye akɔ anyigba la ŋu ahana wòagbugbɔ aɖo nɔnɔme si me wòɖo be wòanɔ la me. Ne èdi be yeanya nusi Biblia fia ku ɖe ʋɔnudrɔ̃gaƒoƒo sia ŋu la, ekema anyo be nàte ɖe Yehowa Ðasefo siwo le mia gbɔ ŋu alo nàŋlɔ agbalẽ ɖo ɖe mí to adrɛs si sɔ, le magazine sia ƒe axa 5 lia, dzi.—Marko 13:10; Timoteo II, 3:1-5; Nyaɖeɖefia 14:6, 7; 16:14-16; Galatiatɔwo 6:1-18.—g6/06.\n^ mm. 32 Nutome Xɔtukɔmitiawo me tɔwo nye Yehowa Ðasefo—lɔlɔ̃nu faa dɔwɔla—siwo si nuteƒekpɔkpɔ su le xɔtutudɔwo kple Fiaɖuƒe Akpata ɖɔɖɔɖodɔwo me. Ƒuƒoƒo sia tɔgbe 100 ye le United States bliboa katã, eye esi wu emae le xexeame godoo.\nKatrina Ahomya la ƒe babla si wotsɔ Yamenyatakakaxɔ- ɖoɖamɔ̃ ɖe fotoe\nNew Orleans si tsi ɖe\nKatrina Ahomya gbã xɔwo hewu ame geɖe\nAstrodome si le Houston, Texas, afisi ame 16,000 siwo ʋu la va ƒo ƒu ɖo\nKristotɔ hamemetsitsiwo di Ðasefowo le amesiwo ʋu la dome\nLɔlɔ̃nu faa dɔwɔlawo le xɔ si dzi ya klo nu le dzram ɖo\nÐasefowo kpɔ dzidzɔ ŋutɔ be wodzra yewoƒe aƒewo ɖo na yewo\nLɔlɔ̃nu faa dɔwɔlawo na nuɖuɖu amewo\nƉoe Ɖe Amewo Ɖoe Ɖe Amewo Toɖoɖo Nuxlɔ̃ame Ðea Vi\ng 10/06 axa 14-19


Dzilawo, Mitu Mia Viwo Ƒe Xɔse Ðo | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Ðekakpuiwo kple ɖetugbuiwo siaa . . . nekafu Yehowa ƒe ŋkɔ.”—PS. 148:12, 13.\nHADZIDZI: 88, 115\nNu ka tae wòle vevie be nànya viwòwo nyuie?\nAleke nàzã kpɔɖeŋuwo nyuie atsɔ afia nu viwòwo?\nNu ka tae wòle vevie be nànye nuteƒewɔla kple dzigbɔɖitɔ, eye nànɔ gbe dom ɖa?\n1, 2. (a) Agba kae le dzilawo dzi, eye aleke woate ŋu atsɔe? (b) Nu ene kawo mee míadzro?\nATSU kple asi aɖe si le France gblɔ be: “Míexɔ Yehowa dzi se gake esia mefia kokoko be mía viwo hã xɔ edzi se o.” Wogblɔ yi edzi be: “Menye ɖe wonyia xɔse dome o. Ðe mía viawo nɔa etum ɖo vivivi.” Nɔviŋutsu Australiatɔ aɖe gblɔ be: “Anɔ eme be wò agbanɔmedzi sesẽtɔe nye be nàtu viwò ƒe xɔse ɖo. Ele be nàwɔ nu sia nu si akpe ɖe eŋu la ŋu dɔ. Awɔ na wò be yeɖo ye vi ƒe nyabiabia aɖe ŋu nɛ nyuie. Gake kaka nàkpɔa egabia nya ma ke ɣebubuɣi! Ŋuɖoɖo si na wòse nya aɖe gɔme egbea masu nɛ etsɔ o. Ehiã be miagbugbɔ anɔ nyati aɖewo me dzrom edziedzi.”\n2 Ne dzilae nènye la, ɖe wòwɔna na wò ɣeaɖewoɣi be yemate ŋu afia nu ye viwo be woalɔ̃ Yehowa ahayi edzi asubɔe le woƒe tsitsime oa? Le nyateƒe me la, mía dometɔ aɖeke mate ŋu awɔ esia le eɖokui si o. (Yer. 10:23) Gake míate ŋu awɔe ne míena Mawu fia mɔ mí. Na míadzro nu ene siwo ate ŋu akpe ɖe ŋuwò be nàtu viwòwo ƒe xɔse ɖo la me: (1) Nya viwòwo nyuie. (2) Fia nu siwo tsi dzi me na wò la wo. (3) Wɔ kpɔɖeŋu nyuiwo. (4) Gbɔ dzi ɖi eye nɔ gbe dom ɖa.\n3. Aleke dzilawo asrɔ̃ Yesu le nufiafia wo viwo me?\n3 Metso dzika ƒo na Yesu be wòabia eƒe nusrɔ̃lawo nu si dzi woxɔ se o. (Mat. 16:13-15) Srɔ̃ eƒe kpɔɖeŋu. Anyo be nàbia viwòwo woagblɔ woƒe susu kple seselelãmewo na wò ne miele dze ɖom alo le dɔ wɔm ɖekae. Àte ŋu abia nya wo tso nu siwo dzi womeka ɖo tututu o la hã ŋu. Nɔviŋutsuvi Australiatɔ aɖe si xɔ ƒe 15 la gblɔ be: “Nye kple Papa míeɖoa dze tso nye xɔse ŋu eye wòkpena ɖe ŋunye medea ŋugble. Ebianam be: ‘Nya kae Biblia gblɔ?’ ‘Ðe nèxɔ nya si wògblɔ dzi sea?’ ‘Nu ka tae nèka ɖe edzi?’ Edina be maɖo eŋu le nye ŋutɔ nye nyagbewo me, ke menye be magbugbɔ nya si eya alo Dada gblɔ dzro ko o. Esi mele tsitsim la, edina be maɖe nu me kpee.”\n4. Nu ka tae wòle be nàbu viwò ƒe biabiawo nya veviwoe? Gblɔ eƒe kpɔɖeŋu.\n4 Ne viwò gblɔ be yemexɔ nufiafia aɖe dzi se tututu o la, mègablu ɖe eta alo atee kpɔ be yeaʋli nya kplii o. Gbɔ dzi ɖi nàkpe ɖe eŋu wòade ŋugble le nya la ŋu. Dzila aɖe gblɔ be: “Bu viwò ƒe biabia la nya vevii. Megawɔ na wò be nyamaɖinyae o, eye mègaɖe asi le nyaa ŋu le esi emeɖeɖe ate ŋu sesẽ na wò ta o.” Nya lae nye be, anyo be nàbui be esi nufiafia ma le vevie na viwòa eye wòdi be yease egɔme tae wòbia nya tso eŋu ɖo. Ðo ŋku edzi be ƒe 12 koe Yesu xɔ evɔ wòbia nya sesẽwo. (Xlẽ Luka 2:46.) Ƒe 15-vi aɖe si le Denmark gblɔ be: “Esi megblɔ be nyemeka ɖe edzi tututu ne subɔsubɔha vavãtɔ mee míele o la, dzinyelawo mehe nya kplim o, togbɔ be woanya tsi dzi ɖe ŋunye hã. Wozã Biblia tsɔ ɖo nye biabiawo katã ŋu nam.”\n5. Nu kae dzilawo awɔ be wo viwo nalé xɔse me ɖe asi?\n5 Nya viwòwo nyuie—nya woƒe susu, woƒe seselelãme kple nu siwo ŋu wotsi dzi ɖo. Megava susu me na wò gbeɖe be, esi wodea Kristotɔwo ƒe kpekpeawo eye wodea gbeadzi kpli wò ta la, xɔse le wo si o. Miɖo dze tso Ŋɔŋlɔawo me nyawo ŋu, nu ka ke wɔm mieɖale o. Do gbe ɖa kple viwòwo eye nàdo gbe ɖa ɖe wo ta hã. Dze agbagba nànya dodokpɔ siwo me tom wole siwo ate ŋu agbɔdzɔ woƒe xɔse, eye nàkpe ɖe wo ŋu woawɔ avu kpli wo.\nFIA NU SIWO TSI DZI ME NA WÒ LA VIWÒWO\n6. Ne dzilawo ƒã Biblia me nyateƒea ɖe woawo ŋutɔ ƒe dzi me la, aleke wòakpe ɖe wo ŋu le nufiafia wo viwo me?\n6 Yesu ƒe nufiafiawo de dzi gbɔ na amewo, elabe elɔ̃ Yehowa, Eƒe Nya la kple ame siwo wòfiaa nui. (Luka 24:32; Yoh. 7:46) Nenema kee lɔlɔ̃ ana dzilawo ƒe nyawo nade wo viwo ƒe dzi gbɔ. (Xlẽ 5 Mose 6:5-8; Luka 6:45.) Eya ta dzilawo, mido vevie Biblia kple míaƒe agbalẽwo sɔsrɔ̃. Misrɔ̃ nu geɖe tso nuwɔwɔwo ŋu eye miaxlẽ nyati siwo le míaƒe agbalẽwo me siwo ƒo nu tso wo ŋu la nyuie. (Mat. 6:26, 28) Esia wɔwɔ aʋu miaƒe susuwo, ana mialɔ̃ Yehowa, eye wòakpe ɖe mia ŋu miasu te afia nu mia viwo.—Luka 6:40.\n7, 8. Ne Biblia me nyateƒea yɔ dzi me na dzilawo la, nu kae wòaʋã wo woawɔ? Gblɔ eƒe kpɔɖeŋu.\n7 Ne Biblia me nyateƒea yɔ wò dzi me la, àdi godoo be yeaƒo nu le wo ŋu na wò ƒomea. Wɔ esia ɣesiaɣi, ke menye le Ƒometadedeaguɣi alo ne miele kpekpeawo dzram ɖo ko o. Azɔ hã, mele be numedzodzro siawo nanye dzizizi o, ke boŋ ele be wòatso dzi me faa, eye wòanye dzeɖoɖo. Atsu kple asi aɖe si le Amerika dea ŋugble le Yehowa ŋu ne ƒomea kpɔ nane si nya kpɔ na wo alo le nu vivi aɖe ɖum. Wogblɔ be: “Míeɖoa ŋku ale si nu sia nu si Yehowa na mí la ɖea eƒe lɔlɔ̃ kple ameŋububu fiana la dzi na mía viwo.” Ne ŋutsu aɖe kple srɔ̃a siwo le Anyiehe Afrika la kple wo vinyɔnuviwo le dɔ wɔm le abɔ me la, wohea ɖeviawo ƒe susu yia nukunu si wònye be nukuwo miena hetsina la dzi. Wogblɔ be: “Míedzea agbagba be míakpe ɖe mía viawo ŋu be woade bubu agbea kple ale si wòwɔ nukui la ŋu.”\n8 Esi vifofo aɖe si le Australia la viŋutsu xɔ abe ƒe ewo ene la, ekplɔe yi blemanudzraɖoƒe aɖe eye wòwɔ mɔnukpɔkpɔa ŋu dɔ tsɔ do ŋusẽe be wògaxɔ Mawu dzi se geɖe wu be eyae wɔ nuwo. Vifofoa gblɔ be: “Míekpɔ blema ƒumelã siwo nye abosra ƒomevi aɖe siwo woyɔna be Ammonoid kple trilobite. Ewɔ nuku na mí be blema ƒumelã siawo siwo megali o la nya kpɔ, woƒe wɔwɔme de ŋgɔ ale gbegbe, eye nu sia nu de le wo ŋu abe tɔmelã siwo míekpɔna egbea ene. Eya ta ne ɖe agbe dze egɔme le mɔ tsɛ aɖe ko nu, eye wòva de ŋgɔ vivivi la, ke nu ka tae blema ƒumelã siawo de ŋgɔ ɣemaɣi xoxo? Nya sia ŋu bubu wɔ dɔ ɖe dzinye ŋutɔ eye meɖo dze tso eŋu na vinyea.”\nWƆ KPƆÐEŊU NYUIWO\n9. Nu ka tae kpɔɖeŋuwo wɔa dɔ, eye aleke vidada aɖe wɔ esiae?\n9 Enuenu la, Yesu wɔa kpɔɖeŋu siwo nana amewo bua tame, siwo léa dzi na wo henana nufiamea tsia susu me na wo. (Mat. 13:34, 35) Ðeviwo kpɔa nuwo le susu me. Eya ta dzilawo, miyi edzi mianɔ kpɔɖeŋuwo wɔm na mia viwo ne miele nu fiam wo. Esia tututue vinɔ aɖe si le Japan la wɔ. Esi viaŋutsuvi eveawo xɔ ƒe enyi kple ewo la, efia nu wo tso ya si ƒo xlã anyigbaa kple beléle tɔxɛ si Yehowa tsɔ wɔe la ŋu. Nu si wòwɔe nye be etsɔ nyinotsi, sukli kple kɔfi na wo. Azɔ egblɔ na ɖeviawo dometɔ ɖe sia ɖe be wòaɖo tii kɔpo ɖeka na ye. Egblɔ be: “Wowɔe beléletɔe. Esi mebia wo be, nu ka tae wogbɔ dzi ɖi ɖe ewɔwɔ ŋu nenema mahã la, wogblɔ be yewodi be kɔfia nanɔ abe ale si tututu medinɛ ene. Meɖe eme na wo be nenema kee Mawu gbɔ dzi ɖi esime wònɔ ya vovovo siwo ƒo xlã míaƒe anyigba la tsakam—[ewɔe wòsɔ] na mí ale gbegbe!” Kpɔɖeŋu ma nɔ bɔbɔe na ɖeviawo ŋutɔ, eye wòna nusɔsrɔ̃a vivi wo nu tsɔ wu be wòanɔ kplalaa ko. Mewɔ nuku o be womeŋlɔ nufiamea be kpɔ o!\nZã nu siwo ɖeviwo nya nàtsɔ akpe ɖe wo ŋu be woagaxɔ Mawu dzi se geɖe wu be eyae wɔ nuwo (Kpɔ memama 10)\n10, 11. (a) Kpɔɖeŋu kae nàte ŋu azã atsɔ atu viwò ƒe Mawu dzixɔse ɖo? (Kpɔ foto si le nyati sia ƒe gɔmedzedze.) (b) Kpɔɖeŋu kawoe nèzã wòɖe vi?\n10 Àte ŋu azã nu vovovo siwo míetsɔ ɖaa nui be nàkpe ɖe viwò ŋu wòatu eƒe Mawu dzixɔse ɖo. Aleke nàwɔe? Ne èɖa nane alo mè akpɔnɔvi aɖe vɔ la, ɖe akpa si nu vovovo siwo nèzã la wɔna me na viwòa. Azɔ tsɔ atikutsetse aɖe, abe aŋuti ene, nɛ eye nàbiae be: “Ðe nènya be ‘nanewoe ƒo ƒu’ zu aŋutia?” Eyome fe aŋuti la me ɖe eve eye nàtsɔ ku ɖeka nɛ. Àte ŋu aɖe eme nɛ be “woŋlɔ” nu siwo aƒo ƒu azu aŋuti la ɖe eƒe kua me, gake esia de ŋgɔ wu nuɖaɖa ƒe mɔfiame siwo woŋlɔna ɖe nuɖagbalẽ me. Àte ŋu agabiae be “Ne ame aɖee ŋlɔ mɔfiame siwo le nuɖagbalẽa me la, ke ame kae ŋlɔ mɔfiame siwo le aŋutiku la me?” Ne vi tsitsi ye la, àte ŋu aɖe eme nɛ be aŋuti, alo aŋutiti bliboa, ƒe mɔfiameawo le domenyiŋusẽfianu (DNA [ADN]) la me. Mi ame evea miate ŋu akpɔ nɔnɔmetata siwo le The Origin of Life (Origine de la vie) ƒe axa 10 va se ɖe 20 gɔ̃ hã.\n11 Dzila geɖewo dzroa nyati si nye “Ðe Wowɔea?” si dzena le Nyɔ! me la me kple wo viwo. Ne ɖeviawo metsi o la, dzilawo tea ŋu ɖea nya vevi mawo me na wo le mɔ bɔbɔe nu. Le kpɔɖeŋu me, atsu kple asi aɖe si le Denmark tsɔ yameʋuwo sɔ kple xeviwo. Wogblɔ be: “Yameʋuwo ɖi xeviwo. Gake ɖe yameʋuwo ate ŋu aɖa azi ahaƒo yameʋu suewoa? Ðe wòhiã be woado mɔ tɔxɛ na xeviwo be woadze ɖe edzia? Eye ne ètsɔ yameʋu ƒe gbeɖeɖe sɔ kple xeviwo ƒe xɔxlɔ̃ la, nya kae nàgblɔ? Eya ta ame ka sie nunya le wu—ame siwo wɔ yameʋuwo loo, alo Ame si wɔ xeviwo?” Numeɖeɖe siawo kple nyabiabia ɖeviwo nyuie ate ŋu akpe ɖe wo ŋu woawɔ woƒe “tamebubuŋutete” ŋu dɔ ahaxɔ Mawu dzi se geɖe wu.—Lod. 2:10-12.\n12. Aleke kpɔɖeŋuwo akpe ɖe viwò ŋu be wòaka ɖe Biblia dzi?\n12 Kpɔɖeŋu nyuiwo ate ŋu akpe ɖe ɖeviwo ŋu be woaka ɖe edzi be Biblia me nyawo nye nyateƒe. Míatsɔ Hiob 26:7 awɔ eƒe kpɔɖeŋui. (Xlẽe.) Aleke nàɖee afia be Mawu ƒe gbɔgbɔ mee ŋɔŋlɔ sia tso? Mègagblɔ nyateƒea na viwò dzro ko o. Ke boŋ kpe ɖe eŋu be wòakpɔ nua le susu me. Na wòanya be didiƒekpɔmɔ̃ kple yamenutomeyimɔ̃ menɔ anyi le Hiob ŋɔli o. Azɔ na viwòa naɖe nu si tae wòasesẽ na amewo ɣemaɣi be woaxɔe ase be anyigba sia si lolo alea mele naneke dzi o me na wò. Ðevia ate ŋu azã bɔlu alo kpe atsɔ awɔ kpɔɖeŋu si aɖee afia be ele be nu kpekpe ɖe sia ɖe nanɔ nane dzi. Nufiame si le esia me aʋã viwòa wòakpɔe be Yehowa na woŋlɔ nyateƒenyawo ɖe Biblia me ƒe gbogbowo hafi amegbetɔwo va ke ɖe wo ŋu.—Neh. 9:6.\nNA WOAKPƆ ASIXƆXƆ SI LE BIBLIA ƑE MƆFIAMEWO ŊU\n13, 14. Aleke nàkpe ɖe viwò ŋu be wòalɔ̃ azɔ ɖe Biblia ƒe mɔfiafia dzi?\n13 Ele vevie ŋutɔ be nàkpe ɖe viwòwo ŋu woakpɔ asixɔxɔ si le Biblia ƒe mɔfiamewo ŋu. (Xlẽ Psalmo 1:1-3.) Mɔ geɖewo li siwo dzi nàto awɔ esia. Àte ŋu agblɔ na viwò be, nekpɔe le susu me be yeyina ƒukpo aɖe dzi nɔ ge, eye ehiã be yeatia ame aɖewo be woanɔ afi ma kpli ye. Eyome biae be, “Nɔnɔme kawoe wòle be wòanɔ ameawo dometɔ ɖe sia ɖe si ale be wo katã woate ŋu anɔ anyi le ŋutifafa me eye wo dome navivi?” Miate ŋu adzro mɔfiame siwo me nunya le siwo le Galatiatɔwo 5:19-23 hã me.\n14 Kpɔɖeŋu sia ate ŋu afia nu vevi eve viwòa. Gbã la, Mawu ƒe dzidzenuwo naa ŋutifafa kple ɖekawɔwɔ nɔa mía dome. Evelia, Yehowa le nu fiam mí fifia hele mía dzram ɖo ɖe agbenɔnɔ le xexe yeyea me ŋu. (Yes. 54:13; Yoh. 17:3) Azɔ hã, miate ŋu axlẽ nuteƒekpɔkpɔ aɖewo le míaƒe agbalẽwo me be viwòa nakpɔ ale si Biblia kpe ɖe mía nɔviwo ŋui. Miate ŋu atia nyati siwo nye “Biblia Le Amewo Ƒe Agbenɔnɔ Trɔm” siwo wotana ɖe Gbetakpɔxɔ me enuenu. Alo ne miaƒe hamea me tɔ aɖe wɔ tɔtrɔ gãwo be yeƒe nu nadze Yehowa ŋu la, àte ŋu akpee be wòava gblɔ eƒe ŋutinya na ƒomea. Kpɔɖeŋu siawo nana míekpɔnɛ be Biblia me nyawo le agbe!—Heb. 4:12.\n15. Nu kae nàwɔ be nàfia nu viwòwo nyuie?\n15 Nu si míewɔnɛ ye nye esi: Ne èle nu fiam viwòwo la, na wòavivi wo nu. Wɔ aɖaŋu ŋu dɔ. Na ɖeviawo nabu tame, gake woƒe ƒexɔxɔ nenɔ susu me na wò. Na nusɔsrɔ̃a nadzɔ dzi na wo eye wòatu woƒe xɔse ɖo. Vifofo aɖe gblɔ be: “Mègadzudzɔ mɔnu yeye siwo dzi miato adzro nyati siwo me miedzro xoxo me la didi o.”\nNYE NUTEƑEWƆLA KPLE DZIGBƆÐITƆ, EYE NÀNƆ GBE DOM ÐA\n16. Nu ka tae wòle be nàgbɔ dzi ɖi ne èle nu fiam viwò? Gblɔ eƒe kpɔɖeŋu.\n16 Míehiã Mawu ƒe gbɔgbɔa hafi atu xɔse sẽŋu ɖo. (Gal. 5:22, 23) Abe atikutsetse ŋutɔŋutɔ ene la, exɔa ɣeyiɣi hafi xɔse tsina. Eya ta ele be nàgbɔ dzi ɖi eye nàku kutri le nufiafia viwòwo me. Japan ŋutsu aɖe si si vi eve le gblɔ be: “Nye kple srɔ̃nye míekpɔa vovo ɖe mía viwo ŋu ŋutɔ. Tso esime wonye vi fẽwo la, mesrɔ̃a nu kpli wo miniti 15 gbe sia gbe, ŋkeke siwo dzi míade Kristotɔwo ƒe kpekpewo koe to le eme. Miniti 15 metia míawo alo woawo o.” Nutome sue dzikpɔla aɖe hã gblɔ be: “Esi menye ƒewuivi la, biabia kple nu siwo dzi nyemeka ɖo o geɖe nɔ susu me nam siwo dzi memia nu ɖo. Gake esi ƒeawo va nɔ yiyim la, mekpɔ esiawo ƒe ŋuɖoɖowo le kpekpeawo alo ƒomenusɔsrɔ̃ alo ɖokuisinusɔsrɔ̃ me. Esia tae wòle vevie be dzilawo nayi edzi anɔ nu fiam wo viwo.”\nEle be Mawu ƒe Nya nayɔ wò dzi me gbã hafi nàte ŋu afia nu viwòwo nyuie (Kpɔ memama 17)\n17. Nu ka tae dzilawo ƒe kpɔɖeŋu le vevie, eye aleke ŋutsu aɖe kple srɔ̃a wɔe?\n17 Eya ta xɔse ƒe kpɔɖeŋu si nèɖona le vevie ŋutɔ. Viwòwo alé ŋku ɖe wò nuwɔna ŋu, eye woawo hã woasrɔ̃e. Dzilawo, miyi edzi mianɔ miaƒe xɔse tum ɖo. Mina mia viwo nakpɔe be Yehowa nye ame ŋutɔŋutɔ na mi vavã. Ɣesiaɣi si atsu kple asi aɖe si le Bermuda le kuxi aɖe me tom la, wo kple wo viwo doa gbe ɖa ɖekae biaa Yehowa ƒe kpekpeɖeŋu, eye wodea dzi ƒo na wo viawo be woado gbe ɖa le wo ɖokui si. Wogblɔ be: “Míegblɔna na mía vinyɔnu tsitsitɔ be, ‘Ðo ŋu ɖe Yehowa ŋu bliboe, do vevie Fiaɖuƒe subɔsubɔdɔa, eye mègatsi dzi fũu o.’ Ne nu nyuiwo do tso eme la, ekpɔnɛ be Yehowa le kpekpem ɖe mía ŋu. Esia de agbe yeye eme wògaxɔ Mawu kple Biblia dzi se geɖe wu.”\n18. Nu vevi kae wòle be dzilawo nade dzesii?\n18 Le wo katã me la, màte ŋu azi ɖevia dzi be wòatu xɔse ɖo o, eya ŋutɔe awɔe. Abe dzila ene la, àte ŋu aƒã nya la ɖe dzi me nɛ ahade tsii. Gake Mawu koe ate ŋu ana wòatsi. (1 Kor. 3:6) Do gbe ɖa nàbia Mawu ƒe gbɔgbɔa, eye nàku kutri afia nu viwò malɔ̃nugbɔawo, elabena ne èwɔ esia la, Yehowa ayra ɖe wò agbagbadzedzewo dzi.—Ef. 6:4.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2016